15 ADUN Melaka ke Istana Negara esok
Oleh DIYANATUL ATIQAH ZAKARYA

6 Oktober 2021, 9:05 pm
MELAKA – Seramai 15 Ahli Dewan Undangan Negeri (ADUN) Melaka akan bertolak ke Istana Negara esok bagi menyerahkan memorandum berhubung ketidakpuasan hati terhadap isu ‘double standard’ dalam pengisytiharan pembubaran DUN yang diumumkan kelmarin.
Perkara itu dimaklumkan oleh ADUN Bebas dari Pengkalan Batu, Datuk Norhizam Hassan Baktee dalam satu kenyataan akhbar sebentar tadi.
Beliau berkata, perkara tersebut dicadangkan oleh ADUN Sungai Udang, Datuk Seri Idris Haron dan dipersetujui oleh barisan ADUN yang lain selepas mendakwa menjadi mangsa situasi ‘pilih kasih’ dan pembubaran DUN yang dibuat secara tergesa-gesa.
“Kami berdukacita kerana 15 wakil rakyat berjaya membentuk majoriti secara fizikal dan undang-undang tetapi kami telah menjadi mangsa double standard mereka (kerajaan negeri).
“Datuk Seri Idris mencadangkan kesemua kami 15 ADUN untuk menghantar memorandum kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah esok dengan menaiki bas ke Istana Negara untuk menyelesaikan krisis ini,” katanya.
Tambahnya lagi, pengisytiharan pembubaran DUN melalui Pengerusi Badan Perhubungan UMNO negeri, Datuk Seri Ab. Rauf Yusoh yang dikatakan atas persetujuan Yang Dipertua Negeri Melaka, Tun Mohd. Ali Mohd. Rustam juga menimbulkan kesangsian.

“Keputusan pembubaran DUN ini tidak wajar dan mengikut laporan akhbar juga Tun sedang menjalani tempoh kuarantin kendiri sehingga Khamis ini.
“Kami sebulat suara dan dengan rendah diri menyatakan ketidakpuasan hati kerana kami tidak dapat bertemu dengan Tun tetapi Rauf pula boleh berjumpa dengannya. Sepatutnya pertemuan secara dalam talian boleh dilakukan sepertimana dibenarkan dalam sidang DUN sebelum ini.
“Namun sehingga kini kami tidak dapat apa-apa maklum balas daripada pejabat TYT atau Istana Melaka, sekali gus menunjukkan wujudnya double standard pihak kami dengan kerajaan negeri,” jelas beliau.
Tambahnya lagi, keputusan pembubaran itu juga dilihat tidak selari dengan amalan kerajaan Pusat di mana Seri Paduka Baginda telah mendapatkan nasihat daripada semua pihak termasuk Suruhanjaya Pilihan Raya (SPR), Kementerian Kesihatan Malaysia (KKM), Hakim Negara dan Peguam Negara sebelum satu keputusan dibuat demi kesejahteraan rakyat. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Polis Kelantan nafi tangkap dua beradik halang pembalakan
Oleh ROSALWANI CHE SOH

6 Oktober 2021, 7:04 pm
KOTA BHARU – Polis Diraja Malaysia Kelantan menafikan pihaknya menangkap dua beradik di Kampung Rumlag, Kuala Betis, Gua Musang seperti yang tular di Facebook semalam.
Ketua Polis Kelantan, Datuk Shafien Mamat berkata, paparan menerusi akaun Facebook Nasir Nash yang menyatakan dua beradik telah ditangkap semasa mempertahankan kawasan mereka daripada pencerobohan syarikat pembalakan adalah tidak benar.
Menurutnya, anggota dan pegawai dari Ibu Pejabat Polis Daerah Gua Musang telah mengadakan perjumpaan bersama wakil penduduk Orang Asli Kampung Rumlag Sungai Raya berhubung halangan di kawasan pembalakan.
“Tujuan perjumpaan tersebut diadakan adalah bagi mengenal pasti punca masalah dan memberi nasihat mengenai aspek keselamatan bagi mengelakkan insiden yang tidak diingini.
“Semasa polis membuat rondaan di kawasan pembalakan berkenaan, dua lelaki itu meminta untuk bergambar bersama kenderaan polis sebagai kenangan dan untuk simpanan peribadi mereka,” katanya dalam satu kenyataan hari ini.
Menurut Shafien, bagaimanapun, gambar tersebut telah disalah erti dan ditularkan menerusi media sosial.

Menurutnya, sehubungan dengan itu, polis telah membuka satu kertas siasatan berhubung kes itu yang akan disiasat mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia Malaysia.
Terdahulu, tular satu hantaran di Facebook yant menyatakan dua lelaki ditahan dan digari oleh pihak polis kerana menghalang pencerobohan pihak pembalak di kawasan tersebut Bagaimanapun, hantaran tersebut telah dipadam dan pihak berkenaan yang turut membuat permohonan maaf selepas itu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pesakit pulih atasi pesakit baharu
Oleh SITI A'ISYAH SUKAIMI

6 Oktober 2021, 7:07 pm
PUTRAJAYA – Kes sembuh masih melepasi kes harian dengan 13,045 kes dilaporkan hari ini, menjadikan jumlah kumulatif sembuh daripada Covid-19 sebanyak 2,144,681 kes.
Ketua Pengarah Kesihatan, Tan Sri Dr. Noor Hisham Abdullah berkata, kes harian merekodkan sebanyak 9,380 kes dengan 13 kes import, manakala sebanyak 2,303,837 kes positif Covid-19 dilaporkan sehingga kini.
“Daripada 9,380 kes harian yang dilaporkan, 181 kes (1.9 peratus) adalah kategori tiga, empat dan lima serta 9,199 kes (98.1 peratus) kategori satu dan dua.
“Sebanyak 851 kes sedang dirawat di Unit Rawatan Rapi dan 447 kes memerlukan bantuan pernafasan,” katanya dalam satu kenyataan di sini hari ini.
Tambah beliau, terdapat 11 kluster baharu dikenal pasti terdiri daripada lima kluster tempat kerja, lima kluster komuniti dan satu kluster kumpulan berisiko tinggi kesemuanya dilaporkan di Johor, Kelantan, Selangor dan Negeri Sembilan. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Budak enam tahun lemas ditemukan terapung
Oleh ZAKKINA WATI AHMAD TARMIZI

6 Oktober 2021, 8:50 pm
PORT DICKSON – Seorang kanak-kanak lelaki berusia enam tahun yang dilaporkan lemas petang tadi ditemui dalam jarak lima hingga 10 meter dari Pantai Seaview, Tanjung Gemok di sini.
Mangsa, Muhammad Nurmubien Muhammad Miqdam yang sebelum itu mandi bersama abangnya berusia 10 tahun ditemukan pihak bomba yang tiba di lokasi selepas menerima laporan kejadian berkenaan.
Ketua Balai Bomba dan Penyelamat Port Dickson, Mohd. Hairul Izam Mazelan berkata, pihaknya menerima panggilan pada pukul 5.08 dan tiba di lokasi kejadian kira-kira empat minit kemudian.
“Sejurus tiba kami telah memulakan pencarian, seorang mangsa sudah diselamatkan oleh ahli keluarga dan orang awam.
“Seorang lagi ditemukan selepas agensi terlibat menjumpai objek sejauh lima hingga 10 meter dari pantai pada pukul 6.15 petang dan ketika ditemukan mangsa dalam keadaan terapung dan agak lemah,” katanya hari ini.
Tambahnya, selepas ditemukan dan dibawa ke pantai, mangsa terpaksa diberikan bantuan pernafasan yang mengambil masa selama 40 minit.

“Agensi penyelamat termasuk Angkatan Pertahanan Awam Malaysia (APM) kemudian telah menyerahkan mangsa petugas kesihatan untuk dibawa ke Hospital Port Dickson bagi tindakan selanjutnya,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mayat wanita separuh bogel dijumpai dalam longkang
Oleh AIMUNI TUAN LAH

6 Oktober 2021, 8:58 pm
GUA MUSANG – Mayat seorang wanita dipercayai warga Thailand ditemui dalam keadaan separuh bogel di dalam longkang berhampiran ladang sawit Jalan Kuala Berang di sini semalam.
Mangsa yang berusia 44 tahun dijumpai oleh orang awam yang melalui kawasan itu kira-kira pukul 3 petang.
Ketua Polis Daerah Gua Musang, Superintendan Sik Choon Foo berkata, siasatan di lokasi kejadian mendapati, badan mangsa berada di dalam longkang dengan hanya memakai seluar dalam dan sehelai kain batik menutupi mukanya.
Katanya, selain itu, polis turut menemui gigi palsu mangsa yang sudah tercabut daripada mulutnya berhampiran mayat wanita berkenaan.
“Pemeriksaan pada badan mangsa mendapati, ada kesan seperti diseret pada bahagian buku lali kaki kiri dan lebam di belakang tubuhnya.
“Setakat ini, polis belum menemui sebarang kecederaan serius yang boleh menjadi punca kematian,” katanya dalam satu kenyataan di sini hari ini.

Choon Foo berkata, pihaknya masih meneruskan siasatan lanjut berhubung penemuan mayat wanita itu sama ia mati dibunuh atau sebaliknya.
Katanya, mayat mangsa telah dihantar ke Jabatan Forensik Hospital Gua Musang untuk bedah siasat.
“Kita masih menjalankan siasatan lanjut bagi mencari punca kematian kerana lokasi mayat itu ditemui jauh dari kawasan perkampungan.
“Polis juga berharap saksi yang melihat kejadian itu agar segera tampil membantu siasatan dengan hadir ke balai polis terdekat,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lima lelaki seleweng minyak masak diberkas
Oleh TENGKU DANISH BAHRI TENGKU YUSOFF

6 Oktober 2021, 6:31 pm
MARANG – Perbuatan sekumpulan lelaki disyaki melakukan aktiviti penyelewengan minyak masak sejak dua bulan terbongkar selepas pihak berkuasa merampas 3,700 liter bekalan itu di sebuah premis di Binjai Rendah, Bukit Payung di sini hari ini.
Dalam serbuan pada pukul 11 pagi itu, minyak masak tersebut ditemui di dalam dua buah lori yang berada di premis berkenaan.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Terengganu, Saharuddin Mohd. Kia berkata, sebanyak 34 tong besar minyak masak ditemui di dalam lori manakala 151 botol lagi ditemui dalam premis dengan rampasan keseluruhan RM80,400.
“Lima lelaki tempatan termasuk seorang dipercayai penyelia berusia 20 hingga 50-an ditahan bagi membantu siasatan.
“Siasatan awal mendapati mereka melakukan kegiatan pemindahan minyak masak bersubsidi dari paket satu kilogram (kg) ke dalam botol industri 20 kg tanpa kebenaran,” katanya di sini hari ini.
Saharuddin memberitahu, siasatan mendapati minyak masak itu dibeli pada harga RM2.48 seliter sebelum dijual kepada peniaga pada harga RM2.80 seliter.

Pemeriksaan menjumpai satu lubang besar yang disyaki menjadi lokasi melupuskan bahan bukti seperti plastik minyak dan kotak dengan cara membakarnya di bahagian belakang premis.
“Kita tidak menolak kemungkinan kumpulan ini juga menjadikan daerah lain sebagai pasaran bagi mengaut untung memasarkan semula barang kawalan itu,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pasangan kekasih jatuh tergolek ketika ingin berpelukan
Oleh KOSMO!

6 Oktober 2021, 6:30 pm
JAKARTA – Sebuah video yang memaparkan aksi sepasang kekasih yang tergolek ketika ingin berpelukan menjadi tular di aplikasi TikTok dengan ramai netizen meluahkan rasa terhibur mereka melihatkan situasi itu, lapor laman Suara.com semalam.
Aksi yang sepatutnya menjadi romantis itu akhirnya bertukar tragedi selepas kedua-dua mereka tergelincir ketika cuba untuk berpelukan di sebuah lapangan terbang.
Menerusi video tersebut, seorang wanita kelihatan membuka pintu kereta sebelum berlari dengan pantas untuk memeluk teman lelakinya sebaik sahaja terlihat lelaki itu.
Lelaki berkenaan juga telah bersedia untuk memeluk kekasihnya, namun kedua-dua mereka telah tergelincir lalu terjatuh tanpa sempat berpelukan.
Wanita itu masih terus meniarap sebelum dibangunkan oleh kekasihnya dan mereka kemudiannya berpelukan.
Video tersebut telah ditonton lebih 10 juta kali dengan netizen meninggalkan pelbagai komen.

“Mungkin sakitnya tidak berapa terasa, namun rasa malunya itu sehingga tujuh keturunan,” tulis seorang netizen. -AGENSI


Penduduk berang, bakar pencuri motosikal hidup-hidup
Oleh KOSMO!

6 Oktober 2021, 8:00 pm
JAKARTA – Seorang suspek kes curi motosikal di wilayah Jawa Timur, Indonesia maut selepas dibakar hidup-hidup oleh orang ramai yang berang dengan aktiviti jenayahnya itu, lapor laman berita Tribun News hari ini.
Menurut seorang saksi yang dikenali sebagai Abdur Rahman, lelaki yang didakwa pencuri itu dikatakan mencuri sebuah motosikal pada pukul 2 petang (waktu tempatan) semalam.
“Sekitar pukul empat petang (waktu tempatan), suspek berjaya ditangkap orang ramai dan dibelasah sehingga lembik,” katanya.
Tambahnya, semakin lama, semakin ramai yang turut serta membelasah suspek sehingga dia akhirnya diseret ke sebuah kawasan tanah kosong dan dibakar hidup-hidup.
“Kemarahan orang ramai semakin memuncak sehingga lelaki itu akhirnya dibakar.
“Ada antara penduduk yang melarang dia dibakar kerana melihatkan keadaannya yang sudah tidak berdaya,” katanya.

Jelas Abdur Rahman, terdapat juga penduduk yang cuba menghubungi ketua kampung dan polis, namun gagal dihubungi.
Kejadian tersebut dirakam dan dimuat naik di media sosial. Dalam video itu, dapat dilihat mayat suspek yang hangus bersama motosikal yang didakwa dicuri.
Dalam pada itu, Ketua Polis Kwanyar, Mohammed Mansur mengesahkan kejadian tersebut dan memberitahu bahawa bedah siasat sedang dijalankan terhadap mayat lelaki itu. – Agensi


Lelaki makan daging mentah selama 3 tahun
Oleh KOSMO!

6 Oktober 2021, 7:30 pm
OMAHA, NEBRASKA – Seorang lelaki dari Amerika Syarikat  mendedahkan tabiat pemakanannya yang hanya mengambil daging mentah termasuk ayam sejak tiga tahun lalu, lapor akhbar New York Post semalam.
Weston Rowe, 39, memakan makanan yang tinggi kandungan protein seperti daging lembu, hati, ayam dan organ haiwan lain.
Rowe percaya bahawa tabiat pemakanannya itu membantu meningkatkan tenaganya  biarpun sering diberi amaran berkenaan bakteria salmonella.
“Mental dan fizikal saya berada dalam keadaan sihat dan lebih baik berbanding sebelum ini,” katanya.
Tambah Rowe, dia tidak lagi memakan makanan diproses dan menghabiskan sekitar AS$140 (RM586) seminggu untuk makanannya.
Tambahnya, 99 peratus daripada makanannya adalah daging mentah dan dia tidak pernah jatuh sakit akibat tabiat tersebut.

Menu Rowe yang terdiri daripada protein mentah dan sayur-sayuran. – CATER
Sajian terbesarnya adalah makan tengah hari yang terdiri daripada daging lembu mentah bersama mentega dan otak biri-biri.
Rowe juga tidak meletakkan penambah perisa pada daging mentah sambil menambah bahawa dia tidak memerlukannya.
Rowe mengubah dietnya apabila menyedari bahawa fungsi otaknya menjadi perlahan, tahap tenaganya berkurangan dan menderita ekzema. – Agensi


Pastikan virus Covid-19 tak ikut balik kampung
Oleh SITI A'ISYAH SUKAIMI

6 Oktober 2021, 8:53 pm
PUTRAJAYA – “Jalani ujian air liur, pastikan kita tidak bawa jangkitan kepada mereka di kampung”.
Itu antara peringatan daripada Ketua Pengarah Kesihatan, Tan Sri Dr. Noor Hisham Abdullah kepada rakyat Malaysia yang sudah tidak ‘sabar-sabar’ untuk merentas negeri sebaik sahaja kerajaan membenarkannya tidak lama lagi.
Pesanan itu dimuat naik menerusi ciapan Twitter beliau supaya rakyat Malaysia mengambil tindakan proaktif memastikan tidak membawa jangkitan Covid-19 kepada orang tersayang di kampung.
“Sedikit masa lagi rakyat Malaysia akan dibenarkan merentas negeri untuk balik kampung dan melancong.
“Tetapi ingin diperingatkan agar kita ambil tindakan proaktif untuk jalani ujian air liur RTK Ag kendiri supaya kita dapat pastikan kita tidak bawa jangkitan kepada mereka di kampung,” menurut ciapan beliau di sini hari ini.
Dalam pada itu, beliau turut membalas pertanyaan seorang individu yang menaip, “Asyik sikit masa lagi je. Berapa sikit lagi ni? Saya dah packing baju”.
Dr. Noor Hisyam berkata, rentas negeri akan dibenarkan apabila negara sudah mencapai 90 peratus populasi dewasa divaksinasi.

“Kita bergantung kepada maklumat data bukan tarikh. Terkini 88.4 peratus rakyat dewasa telah pun lengkap divaksinkan. Apabila kita mencapai 90 peratus rakyat dewasa lengkap divaksinkan maka merentas negeri akan dibenarkan,” ujarnya.
Terdahulu, Kosmo! Online hari ini melaporkan, individu yang berada di kawasan berisiko tinggi terdedah jangkitan Covid-19 dinasihati menjalani ujian kendiri secara berkala sebelum bersedia balik kampung.
Ingatan Menteri Kesihatan, Khairy Jamaluddin Abu Bakar itu lebih-lebih lagi apabila pergerakan rentas negeri sudah hampir dibenarkan dengan 1.6 peratus sahaja diperlukan bagi kadar vaksinasi dewasa mencapai 90 peratus. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pasar borong Fasa 2, 3 boleh buka ikut syarat lesen PBT
Oleh LUQMAN RIDHWAN MOHAMED NOR

6 Oktober 2021, 7:15 pm
PUTRAJAYA – Pasar borong di negeri Fasa 2 dan 3 Pelan Pemulihan Negara (PPN) dibenarkan beroperasi mengikut syarat lesen dan permit pihak berkuasa tempatan (PBT) seperti mana yang ditetapkan berkuat kuasa Sabtu ini.
Menteri Kanan Pertahanan, Datuk Seri Hishammuddin Tun Hussein berkata, kebenaran beroperasi itu adalah tertakluk kepada syarat iaitu pekerja divaksin lengkap dan mematuhi prosedur operasi standard (SOP) sedia ada.
Katanya, kebenaran beroperasi itu merupakan antara beberapa kelonggaran baharu yang dibenarkan oleh Mesyuarat Jawatankuasa Khas Pengurusan Pandemik Covid-19 hari ini.
“Pelaksanaan Upacara Mengikat Thaali di rumah ibadat kuil bagi agama Hindu dan Pernikahan Kudus (Holy Matrimony) bagi agama Kristian dibenarkan dalam tempoh PPN.
“Kementerian Perpaduan Negara akan memaklumkan kepada persatuan agama Hindu dan persatuan agama Kristian berhubung SOP yang perlu dipatuhi,” katanya dalam satu kenyataan hari ini.
Selain itu, Hishammuddin memaklumkan, pengoperasian aktiviti lelongan awam bagi barangan sandaran di bawah sektor pajak gadai yang berdaftar di bawah Kementerian Perumahan dan Kerajaan Tempatan (KPKT) dibenarkan berdasarkan syarat–syarat tertentu.

Syarat-syarat tersebut, katanya, adalah pekerja dan pembida telah dilengkap vaksin; hanya melibatkan 54 pelelong yang telah dikenal pasti di seluruh negara serta terhad kepada 30 minit persesi pada 1 dan 7 haribulan setiap bulan.
Antara syarat lain, menurut beliau adalah kapasiti pekerja adalah berdasarkan Fasa iaitu 60 peratus kapasiti pekerja dan 50 peratus pembida bagi Fasa 2; 80 peratus kapasiti pekerja dan 80 peratus pembida (Fasa 3) dan 100 peratus kapasiti pekerja dan pembida (Fasa 4).
“Sektor tembakau dan rantaiannya dibenarkan untuk beroperasi di Fasa 2 PPN dan seterusnya,” katanya.
Dalam pada itu, Hishammuddin berkata, Johor dan Pahang akan beralih ke fasa berikutnya berkuat kuasa Jumaat ini.
Katanya, Johor akan beralih daripada Fasa 2 ke Fasa 3 manakala Pahang daripada Fasa 3 ke Fasa 4. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


RUU Pindaan MA63 dibentang 26 Oktober
Oleh AMREE AHMAD

6 Oktober 2021, 5:16 pm
PUTRAJAYA – Rang Undang-Undang (RUU) pindaan Perlembagaan Persekutuan diselaras sesuai dengan keperluan Perjanjian Malaysia 1963 (MA63) akan dibentang akhir bulan ini.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, ia bakal dibaca buat kali pertamanya pada 26 Oktober depan.
“Ini diikuti dengan bacaan kali kedua RUU tersebut yang akan dibentang di Parlimen pada 28 Oktober pula,” kata Ahli Parlimen Santubong itu menerusi satu kenyataan di sini hari ini.
Sebelum dibaca, kementerian beliau akan mengadakan sesi libat urus untuk menerangkan pindaan itu kepada pelbagai pihak terutamanya Ahli-ahli Parlimen dari Sabah dan Sarawak.
Pada masa sama, pihak Jabatan Peguam Negara (AGC) dalam proses mengemas kini RUU tersebut selain ada sesi perbincangan dengan pihak perundangan dari dua negeri tersebut.
Setakat ini ujar Wan Junaidi, inisiatif yang giat dilaksanakan kementerian itu menerima sokongan penuh Ketua Menteri Sabah, Datuk Seri Hajiji Nor dan para pemimpin negeri berkenaan.

“Pertemuan juga akan diadakan dengan Ketua Menteri Sarawak, Datuk Dr. Abang Abdul Rahman Zohari Tun Openg bagi membincangkan isu tersebut dalam masa terdekat,” jelas beliau.
Berdasarkan maklum balas diterima, beliau menyasarkan akan ada mesyuarat khas yang dipengerusikan sendiri Perdana Menteri, Datuk Seri Ismail Sabri Yaakob pada 21 Oktober ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Eksekutif rugi RM1.3 juta ditipu sindiket Macau Scam
6 Oktober 2021, 6:21 pm
KUALA LUMPUR – Seorang lelaki warga tempatan kerugian RM1.3 juta selepas terpedaya dengan sindiket penipuan Macau Scam pada Ahad lalu.
Difahamkan, mangsa yang berusia 42 tahun itu bekerja sebagai eksekutif di sebuah syarikat multinasional telah dihubungi oleh seorang ‘Pegawai Lembaga Hasil Dalam Negeri (LHDN)’ yang mendakwa mangsa mempunyai tunggakan cukai.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, ‘pegawai’ berkenaan mendakwa sebuah syarikat didaftarkan atas nama mangsa mempunyai tunggakan cukai berjumlah RM17,600.76.
“Mangsa telah diminta untuk mendedahkan maklumat akaun peribadi dan menyerahkan kata laluan sekali guna (OTP) supaya wang tersebut dipindahkan ke akaun ‘Bank Negara’.
“Mangsa kemudiannya mendapati terdapat transaksi pndahan wang daripada beberapa akaun berjumlah RM1.3 juta,” katanya dalam kenyataan di sini hari ini.
Mengulas lanjut, mangsa juga telah membuat semakan di LHDN dan mendapati tiada siasatan dijalankan ke atas dirinya.

“Mangsa yang tertipu telah membuat laporan polis dan mengalami kerugian berjumlah RM1.3 juta. Kes disiasat di bawah Seksyen 420 Kanun Keseksaan.
“Dalam pada itu, bagi tempoh 1 Januari hingga 30 September, JSJK Kuala Lumpur telah membuka sebanyak 442 kertas siasatan dengan jumlah kerugian sebanyak RM20.5 Juta,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[VIDEO] Hamil? Ini jawapan Neelofa…
Oleh HANISAH SELAMAT

6 Oktober 2021, 6:18 pm
KUALA LUMPUR – “Perkara ini (pengakuan tentang kehamilan) sensitif bagi sesetengah orang. Semua ada alasan tersendiri. Kalau betul, Insya-Allah saya akan kongsikan pada waktu yang sesuai”.
Itu jawapan ‘selamat’ usahawan dan selebriti sensasi, Neelofa saat diminta mengesahkan desas-desus kehamilannya yang diperkatakan ramai sejak Julai lalu.
Katanya, dia juga punya sebab kukuh sama ada mahu tidak menjawab atau menjawab soalan berhubung isu kehamilan.
“Kalau benarlah desas-desus itu betul atau pun tidak, saya akan menanti masa tepat untuk berkongsi dengan orang ramai kerana jika ada berita gembira yang kita mahu dengar, pasti kita mahu doa orang ramai.
“Rakan-rakan artis yang lain pun sama, jika mereka turut mendapat berita sama (mengandung), pastinya mereka menanti saat yang tepat untuk dikongsikan.
“Insya-Allah jika saya ada berita gembira itu, pada masa yang tepat nanti mesti saya kongsikan,” katanya ketika ditemui Kosmo! Online di sini, hari ini.

Neelofa atau nama sebenarnya, Noor Neelofa Mohd Noor, 32, berkata demikian pada majlis sumbangan program Bakul Kasih PRIHATIN-MAIWP yang diadakan di Surau Al- Mustaqim, PPR Pinggiran Bukit Jalil.
Pada majlis ini, Neelofa yang mewakili Pertubuhan Kasih Neelofa (PKN) bekerjasama dengan Majlis Agama Islam Wilayah Persekutuan (MAIWP) dan Yayasan Kasih Prihatin Nasional (PRIHATIN) menyerahkan sumbangan kepada keluarga asnaf yang terkesan akibat pandemik Covid-19.
Biarpun tetap berteka-teki, Neelofa yang turut ditemani suaminya, Muhammad Haris Mohd Ismail, atau PU Riz, menyerlah dan memperlihatkan ‘baby bump’ dengan jelas dalam busana putihnya.
Biarpun berdepan sedikit tekanan, pada masa sama Neelofa tetap meminta orang ramai mendoakannya yang baik-baik, terutama keterujaan banyak pihak yang menantikan pengesahan berita gembira itu daripada mulutnya.
“Saya berharap orang ramai dapat memahami perkara ini dan doakan yang baik-baik sebab saya sangat perlukan doa sebagai satu perlindungan.
“Saya faham kedudukan saya di mana orang yang mengharapkan perkongsian ini. Insya-Allah ia (pengumuman) akan dibuat dengan baik.
“Saya akan kongsikan kepada semua kerana ia bukanlah sesuatu berita buruk yang perlu disorokkan. Bayi lelaki atau perempuan, saya tak kisah,” katanya.
Ditanya lagi sama ada pengumuman terbabit akan dibuat dalam waktu terdekat, Neelofa memaklumkan dia masih dengan jawapan sama.
“Saya akan beritahu bila semuanya dah betul-betul pasti. Sebagai contoh kalau kandungan sudah benar stabil baharu semua itu akan dikongsikan,” ulasnya ringkas.
Terdahulu, sejak beberapa bulan lalu khabar angin mengenai kehamilan bekas pengacara MeleTOP itu hangat diperkatakan selepas dia dilihat menunjukkan tanda-tanda ibu mengandung apabila asyik mengusap bahagian perutnya.
Bukan hanya pada siaran langsung menerusi Instagram mempromosikan tudung keluarannya, paling ketara ketika hadir ke Mahkamah Seremban bagi sebutan semula kes pelanggaran prosedur operasi standard (SOP), 24 September lalu.
Begitupun, walau dihujani pelbagai soalan dan ucapan tahniah di laman sosial, tiada sebarang bayangan diberi hinggalah semalam apabila dia memuat naik video menggunakan aplikasi tekaan wajah bayi hasil gabungan rupa paras ibu bapa.
Sebelum ini, kedua-dua pasangan yang mendirikan rumah tangga di sebuah hotel terkemuka di ibu negara pada 27 Mac lalu selesa mendiamkan diri daripada menjawab sebarang spekulasi.
Sementara itu, hadir sama pada majlis penyerahan sumbangan adalah Menteri di Jabatan Perdana Menteri (Hal Ehwal Agama), Senator Idris Ahmad. – K! ONLINE


Amaran ribut petir di 9 negeri petang ini
Oleh MOHD RIDZAUDDIN ROSLAN

6 Oktober 2021, 5:10 pm
PETALING JAYA – Sembilan negeri termasuk Kuala Lumpur menerima amaran ribur petir dan hujan lebat pada petang ini yang dijangka berlarutan hingga pukul 7 malam nanti.
Jabatan Meteorologi (MetMalaysia) berkata,negeri lain yang menerima amaran sama antaranya ialah Kedah, Perak, Kelantan, Terengganu, Pahang, Selangor, Negeri Sembilan dan Sabah.
“Bagi Kedah, kawasan terlibat meliputi Padang Terap, Sik, Baling, Kulim dan Bandar Baharu manakala di Perak melibatkan Kerian, Larut, Matang dan Selama, Kuala Kangsar, Manjung, Kinta, Perak Tengah, Kampar, Bagan Datuk serta Hilir Perak.
“Di Terengganu pula meliputi kawasan seperti Besut, Setiu, Kuala Nerus, Hulu Terenganu serta Kuala Terengganu,” katanya tadi.
Jelasnya, Cameron Highlands, Lipis, Raub dan Jerantut merupakan antara kawasan di Pahang yang diberi amaran ribut petir pada petang ini.
“Kawasan terlibat di Selangor pula antaranya Sabak Bernam, Kuala Selangor, Hulu Selangor, Gombak, Petaling Jaya serta Hulu Selangor.

“Di Sabah, kawasan terlibat ialah Tawau dan Sandakan,” ujarnya.
Sebelum ini, amaran angin kencang sehingga 50 kilometer (km) sejam dan laut bergelora dengan ombak mencapai ketinggian sehingga 3.5 meter dijangka melanda kawasan perairan Sarawak Utara, Sabah Barat dan Labuan serta Sabah Timur dalam tempoh esok sehingga Ahad.
Keadaan angin kencang dan laut bergelora ini adalah berbahaya kepada bot-bot kecil, rekreasi laut dan sukan laut. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Nelayan warga emas dikhuatiri hilang di laut
Oleh WAT KAMAL ABAS

6 Oktober 2021, 6:09 pm
PARIT BUNTAR – Seorang nelayan tempatan warga emas dikhuatiri hilang di perairan Kuala Gula sejak semalam.
Pengarah Zon Maritim Kuala Kurau, Komander Maritim Mohd. Sharenliza Ghazali berkata, pihaknya telah mengaktifkan carilamat pada pukul 9.30 malam semalam setelah mendapat laporan dari keluarga mangsa.
“Nelayan itu, Ch’ng Poh Chuan, 71, keluar ke laut kira-kira pukul 11 pagi semalam dengan menaiki sebuah sampan bernombor pendaftaran PKS 3033.
“Dia bagaimanapun tidak pulang ke rumah seperti biasa menyebabkan adik iparnya membuat laporan tentang kehilangan mangsa,” katanya dalam satu kenyataan hari ini.
Susulan laporan itu, APMM Zon Kuala Kurau telah mengatur gerak pencarian di perairan itu dengan bot Maritim Benteng 3.
“Barang -barang peribadi mangsa telah ditemui terapung dan tersangkut pada sebuah sangkar ikan di perairan Kuala Gula.

“Gerakan mencari dan menyelamat ke atas nelayan yang hilang itu masih giat dijalankan dan turut dibantu Pasukan Polis Marin, Jabatan Perikanan serta komuniti nelayan setempat merangkumi keluasan 59.56 batu nautika persegi, ” katanya.
Dalam pada itu, Mohd. Sharenliza berkata, pihaknya turut menerima laporan penemuan mayat seorang lelaki terapung diperairan Tanjung Piandang pada pukul 10.15 malam semalam.
Bagaimanapun, ,mayat terapung itu bukanlah mangsa yang dicari selain mempunyai sebarang identiti.
Mayat berkenaan dibawa balik ke Jeti Pasukan Polis Marin Kuala Kurau untuk tindakan selanjutnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Beruk pun pandai merajuk?
Oleh MOHD RASDAN AHMAD

6 Oktober 2021, 5:20 pm
PETALING JAYA – Kebiasaannya kita sering melihat pasangan kekasih atau suami isteri memujuk pasangan masing-masing setelah merajuk atas sesuatu perkara.
Namun, kali ini lain pula jadinya apabila seekor beruk peliharaan bernama Mek Na yang dilihat merajuk dengan tuannya.
Satu klip video tular di media sosial TikTok memaparkan seekor beruk betina dikatakan merajuk dengan tuannya kerana meninggalkan haiwan itu selama beberapa hari.
Kelihatan Mek Na tidak mahu makan pisang yang telah dikupas oleh tuannya dan membuat reaksi merajuk ibarat seorang manusia.
“Nah pisang ni, amboi orang dah kupas pun tak nak. Dah-dah la merajuk tu,” jelas pemilik klip video tersebut.
Klip video tersebut bagaimanapun mendapat reaksi berbeza daripada orang ramai dan menyifatkan tindakan binatang tersebut begitu bijak.

“Tak sangka beruk pun ada perasaan macam ni, jenuh nak memujuk kalau tinggal lama-lama binatang peliharan seperti ini,”jelas Issey Pomen.
“Memang betul, beruk ni ada perasaan macam ni. Ingat arwah atuk dulu dekat Bachok, beruk dia tak nak makan, minum sebab atuk bela beruk lain selain dia,” kata Epul Rani. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Henti spekulasi kes kematian pemaju hartanah
Oleh SAFINA RAMLI

6 Oktober 2021, 6:26 pm
GEORGE TOWN – Polis meminta orang ramai supaya menghentikan spekulasi berhubung kematian seorang pemaju hartanah terkenal akibat terjatuh tingkat 16 di sebuah kondominium di Jalan Kelawai di sini semalam.
Timbalan Ketua Polis negeri, Datuk Fisol Salleh berkata, siasatan awal mendapati tidak sebarang unsur jenayah dalam kes kematian itu dan diklasifikasi sebagai mati mengejut.
Beliau berkata, pihaknya yang meneliti rakaman televisyen litar tertutup (CCTV) di kolam renang, pintu masuk dan lif mendapati tiada individu mencurigakan keluar masuk di kondominium mewah mangsa.
“Laporan bedah siasat mendapati mangsa mati disebabkan kecederaan akibat terjatuh dari tempat tinggi.
“Ujian darah mendapati mangsa bebas pengambilan alkohol atau dadah,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Berita berkaitan: Pemaju hartanah maut terjatuh kondo

Menurut Fisol, pihaknya tidak dapat mendedahkan identiti sebenar mangsa kerana menghormati perasaan ahli keluarga si mati.
Siasatan awal ke atas isteri mangsa berusia 55 tahun dan dua anaknya berusia 21 dan 24 tahun mendapati tiada sebarang kelakuan mencurigakan dilakukan lelaki itu.
“Si mati ada memaklumkan dia dipanggil oleh Suruhanjaya Pencegahan Rasuah Malaysia (SPRM). Isterinya turut memaklumkan mangsa tidak ada masalah depresi.
“Semasa kejadian isteri dan dua anak mangsa sedang tidur,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lima kakitangan hospital ditahan rasuah pengurusan jenazah
Oleh MOHD YUNUS YAKKUB

6 Oktober 2021, 6:13 pm
SHAH ALAM – Lima kakitangan sebuah hospital di negeri ini ditahan hari ini selepas disyaki terlibat dalam rasuah pengurusan jenazah selama dua tahun bermula 2019.
Penahanan kesemua suspek berusia 34 hingga 44 tahun dilakukan pukul 3 petang tadi di Pejabat Suruhanjaya Pencegahan Rasuah Malaysia (SPRM) Selangor.
Menurut sumber, berdasarkan siasatan awal mendapati kelima-lima suspek disyaki telah meminta dan menerima wang suapan keseluruhan lebih RM20,000 daripada seorang ejen.
“Ini sebagai balasan mendapatkan kerja-kerja pengurusan jenazah di hospital tempat suspek bekerja.
“Kegiatan tersebut dipercayai dilakukan sejak 2019 hingga 2021,” katanya ketika dihubungi di sini hari ini.
Difahamkan, rasuah pengurusan jenazah itu turut melibatkan mereka yang meninggal dunia akibat Covid-19.

Sementara itu, Pengarah SPRM Selangor, Datuk Alias Salim mengesahkan penahanan tersebut dengan permohonan reman akan dilakukan di Mahkamah Majistret Shah Alam, esok.
“Kes disiasat mengikut Seksyen 17 (a) Akta SPRM 2009,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Abang askar buat gangguan seksual ketika beli vape
Oleh MOHD RIDZAUDDIN ROSLAN

6 Oktober 2021, 5:54 pm
PETALING JAYA- Seorang askar dilihat mencemari kredibiliti sebagai anggota keselamatan apabila dia didakwa melakukan serangan gangguan seksual terhadap seorang jurujual wanita di sebuah kedai vape.
Lebih menjijikkan, askar terbabit bukan sahaja dilihat memegang tangan jurujual wanita itu ketika mahu merasai perasa vape,malah turut bertindak menghisap jari mangsa.
Berdasarkan perkongsian seorang pengguna Facebook, Amir Hamzah Abdul Hamid, kejadian tersebut dilaporkan berlaku di sebuah kedai vape dekat Keramat, Kuala Lumpur dan mangsa hanya berseorangan ketika itu.
“Abang askar dekat Keramat punya gangguan seksual boleh tahan, datang kedai vape konon nak beli, dia nampak penjaga kedai itu perempuan dan berseorangan, terus buat gangguan seksual.
“Dia minta untuk rasa perasa vape, bila mangsa nak bagi, dia tolak tepi ‘pod’ itu, dia genggam tangan dan lepas itu hisap jari mangsa,” katanya tadi.
Jelasnya, mangsa yang pertama kali berdepan situasi tersebut terus tergaman selepas suspek merupakan seorang askap lengkap beruniform.

“Siapa-siapa yang ada dalam situasi itu mesti tergamam, kebetulan seorang pula dalam kedai, mahu lari, ada lagi seorang askar di luar kedai, bimbang jadi perkara lebih pelik.
“Situasi ini baharu saja jadi, siapa-siapa kawan dengan abang askar itu, tolong kirim salam dekat dia, laporan polis telah dibuat oleh mangsa,” ujarnya.
Dalam pada itu, Amir Hamzah turut mendedahkan perkara seperti itu banyak kali terjadi cuma mangsa banyak mengambil pendekatan berdiam diri selepas laporan polis dibuat.
Antara kes gangguan seksual yang sering berlaku termasuklah tindakan menunjukkan alat sulit, memegang tangan ketika mengambil duit baki serta beberapa insiden lain. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pergaduhan tercetus di Paris akibat ingin memasuki kedai Squid Game
Oleh KOSMO!

6 Oktober 2021, 5:21 pm
PARIS – Satu pergaduhan tercetus di jalanan selepas orang ramai terpaksa beratur dalam tempoh yang lama untuk memasuki sebuah kedai ‘pop-up’ atau ruang runcit sementara yang bertemakan siri popular Netflix, Squid Game di Paris, Perancis, lapor portal berita MailOnline semalam.
Menurut rakaman video yang tular, orang ramai dilihat beratur panjang di hadapan premis seluas 65 meter yang baru dibuka itu sebelum pergaduhan tercetus Ahad lalu.
Orang ramai kemudiannya bertumbuk di lokasi berdekatan kedai itu di Rue d’Alexandrie.
Pengunjung yang ketakutan mula melarikan diri sebelum polis tiba di tempat kejadian dan meleraikan pergaduhan itu.
Punca pergaduhan tidak diketahui namun, peminat siri itu berkata bahawa mereka telah menunggu selama beberapa jam dan ia mungkin telah menyebabkan beberapa individu berasa tertekan.
Seorang pengguna aplikasi sosial TikTok, @clemxhlgn mendedahkan bahawa dia terpaksa beratur selama tujuh jam sebelum boleh memasuki premis Squide Game itu.

Siri Netflix dari Korea Selatan yang mula ditayangkan pada 17 September lalu itu mendapat respons yang mengagumkan dari seluruh dunia.
Namun, ia menjadi perdebatan dalam kalangan penonton yang menyifatkannya sebagai ‘mempamerkan aksi pembunuhan dan kekejaman melampau’. – AGENSI


Terap sahsiah Rasulullah pada HKID
Oleh ABDUL RAZAK IDRIS

6 Oktober 2021, 4:07 pm
SHAH ALAM – Penerapan sahsiah Rasulullah antara yang ingin diterapkan dalam penganjuran Hari Kanak-Kanak Islam Sedunia (HKID) pada 19 Oktober depan.
Penganjurannya adalah kerjasama antara Majlis Perundingan Pertubuhan Islam Malaysia (Mapim) dan MyChild International Secretariate (MCIS) bersama Persatuan Persaudaraan Muslimah Malaysia Kedah dan Puspanita Polimas Kedah.
Presiden Mapim, Mohd. Azmi Abdul Hamid berkata, acara tersebut akan melibatkan ucapan wakil kanak-kanak dari negara ini selain Indonesia, Filipina, Palestin, Turk, Pakistan dan Amerika Syarikat.
Katanya, intipati ucapan adalah berkisar sirah Rasulullah SAW sebagai insan teladan dan keazaman kanak-kanak untuk mencontohi akhlak baginda.
“Kami berpendapat HKID sangat sesuai memilih 12 Rabiulawal iaitu tarikh kelahiran Rasulullah S.A.W sebagai tarikh rasmi setiap tahun untuk seluruh dunia menyambutnya demi membangun semula nilai insan dan tamadun terunggul yang sangat diperlukan di zaman ini.
“Mesej yang hendak disebarkan ialah memupuk kecintaan kanak-kanak kepada insan paling mulia iaitu Nabi Muhammad S.A.W agar menjadi ikutan dalam aspek kehidupan mereka nanti,” katanya dalam kenyataan di sini hari ini. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Peniaga online tipu bakal mentua dijel, sebatan
Oleh MUHAMMAD AYMAN GHAFFA

6 Oktober 2021, 4:28 pm
KOTA BHARU – Perbuatan seorang peniaga online yang menipu bakal bapa mentuanya terbalas selepas dihukum penjara tiga tahun dan enam sebatan oleh Mahkamah Majistret di sini hari ini.
Majistret Mohd. Izdham Naim Che Ani menjatuhi hukuman itu selepas tertuduh, Shah Jahan Sazali, 36, mengaku bersalah atas enam pertuduhan yang dibacakan terhadapnya.
Tertuduh didakwa menipu Mad Rozali Botok, 65, dengan menjalankan perniagaan emas yang tidak wujud sehingga menyebabkan mangsa menyerahkan wang RM24,200.
Kesalahan itu dilakukan pada 9 Ogos hingga 12 September lalu di sebuah pangsapuri di Bandar Baru Kubang Kerian di sini.
Mahkamah menetapkan hukuman penjara tiga tahun dan satu sebatan bagi setiap pertuduhan dan diarahkan berjalan serentak.
Sementara itu, di hadapan Majistret Muhammad Fitri Mokhtar, Shah Jahan turut mengaku bersalah atas tujuh lagi pertuduhan menipu mangsa yang sama dan seorang pesara guru.

Tertuduh didakwa memperdaya Mad Rozali dengan mendakwa menjalankan perniagaan emas yang tidak wujud menyebabkan mangsa menyerahkan wang RM16,000 di lokasi sama pada 28 Jun hingga 5 September lalu.
Bagi satu lagi pertuduhan, Shah Jahan didakwa memperdaya Husin Md. Ali, 74, yang menyerahkan sebuah kereta jenis Proton Waja kepadanya untuk dibaiki.
Pendakwaan dijalankan mengikut Seksyen 420 Kanun Keseksaan yang memperuntukkan hukuman penjara sehingga 10 tahun dan sebatan.
Pendakwaan dikendalikan Timbalan Pendakwa Raya, Yusnaliza Mohammad Yusoff dan Asmah Che Wan manakala tertuduh diwakili peguam Yayasan Bantuan Guaman Kebangsaan, Intan Nor Nadhirah Ismail dan Ariyani Mohd. Amin.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ayam Thailand murah punca seludup
Oleh YATIMIN ABDULLAH

6 Oktober 2021, 5:05 pm
TUMPAT – Kenaikan harga semasa ayam di negeri ini yang mencecah sehingga RM9 hingga RM10 sekilogram dipercayai menjadi salah satu punca berlaku kegiatan penyeludupan ayam hidup dari negara jiran ketika ini.
Difahamkan, harga ayam hidup di Thailand ketika ini dijual lebih murah iaitu kira-kira RM5 hingga RM6 sekilogram sekali gus mendorong penyeludup berusaha membawa masuk lebih banyak bekalan ayam hidup ke negara ini bagi mengaut keuntungan.
Ayam hidup seludup yang dirampas PPM Wilayah Tiga Pengkalan Kubor di Jalan Jubakar, Tumpat, Kelantan malam tadi. – FOTO ZULHANIFA SIDEK
Timbalan Komander Pasukan Polis Marin (PPM) Wilayah Tiga Superintendan Mohd. Razlin Abdul Manaf berkata, dalam tempoh lima hari pertama bulan ini, sebanyak tiga kes penyeludupan ayam hidup berjaya dipatahkan oleh pihaknya.
Menurutnya, kejayaan itu adalah hasil kerjasama PPM Wilayah Tiga Pengkalan Kubor dengan Batalion 7 Pasukan Gerakan Am (PGA) menerusi Op Bersepadu di sempadan Malaysia-Thailand di negeri ini.
“Dalam kes terbaharu, PPM Wilayah Tiga Pengkalan Kubor menahan sebuah lori dipandu lelaki warga tempatan di Jalan Jubakar di sini pada pukul 12.30 tengah malam tadi. Hasil pemeriksaan ke atas lori itu telah menjumpai 1,980 ayam hidup dipercayai diseludup dari negara jiran.
“Berdasarkan pasaran semasa, kesemua ayam hidup tersebut dianggarkan bernilai RM60,192,” katanya pada sidang akhbar di Markas Taktikal PPM Wilayah Tiga Pengkalan Kubor di sini hari ini.

Mengulas lanjut, Mohd. Razlin berkata, pemandu lori berusia 35 tahun ditahan bagi membantu siasatan mengikut Seksyen 11 (1) Akta Pemeriksaan dan Kuarantin Malaysia 2011.
Menurutnya, PPM Wilayah Tiga Pengkalan Kubor merampas dua buah lori yang sarat membawa 3,480 ekor ayam hidup di kawasan Pengkalan Kubor menerusi operasi bersama dengan Batalion 7 PGA dalam serbuan berasingan pada 1 Oktober lalu.
“Kita telah merampas 1,980 ekor ayam hidup dan menahan tiga lelaki dalam serbuan pertama di pangkalan haram Pok Leh, Tualang pada pukul 1 pagi.
“Dalam serbuan kedua di jalan Simpangan di sini, sebanyak 1,500 ekor ayam hidup berjaya dirampas selepas menahan sebuah lori yang dipandu lelaki warga tempatan,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


7 ahli sindiket love scam masuk perangkap
6 Oktober 2021, 4:16 pm
KUALA LUMPUR – Polis Diraja Malaysia (PDRM) dengan kerjasama Polis Hong Kong menahan tujuh individu dipercayai terlibat dalam sindiket love scam di tiga buah premis sekitar Puchong di sini semalam.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, lima lelaki dan dua wanita warga asing itu berusia 25 hingga 40 tahun.
“Sindiket ini menyasarkan mangsa dalam kalangan rakyat tempatan dan Hong Kong.
“Siasatan mendapati, ahli sindiket memasuki negara ini tiga tahun lalu dengan menggunakan pas pelajar,” katanya dalam kenyataan di sini hari ini.
Mohd. Kamarudin memberitahu, sindiket itu menggunakan nama samaran dan akaun palsu di media sosial sebelum menghantar permohonan untuk menjadi rakan.
“Mangsa yang terpedaya dengan kata-kata manis dan janji palsu kemudian diminta memindahkan wang ke dalam akuan bank yang diberikan oleh suspek.

“Menerusi operasi Ops Tiong itu, polis merampas komputer riba, telefon bimbit, pasport dan sejumlah kad ATM,” jelasnya. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PH Melaka tak mahu darurat, mahu PRN
Oleh KOSMO!

6 Oktober 2021, 3:57 pm
MELAKA – Pengisytiharan darurat untuk menangguhkan pilihan raya negeri (PRN) hanya akan mewujudkan persepsi negatif dan kesan buruk terhadap negeri dan rakyat, kata Pengerusi Pakatan Harapan (PH) Melaka, Adly Zahari.
Beliau berkata, ini kerana Melaka baharu sahaja memasuki Fasa 3 Pelan Pemulihan Negara (PPN), tidak seharusnya mengambil tindakan kebelakang yang akan merosakkan ekonomi.
Ujarnya, adalah tidak wajar untuk mengatakan, Proklamasi Darurat bertujuan menjaga rakyat sedangkan ia memberi kesan sebaliknya.
“Meletakkan Melaka dalam keadaan darurat disebabkan ketidakstabilan politik adalah sesuatu yang buruk. Muafakat PH negeri kekal sama dan bersedia untuk kembalikan mandat kepada rakyat.
“Cuma kita sangat dukacita apabila kerajaan sedia ada yang hilang kepercayaan tidak menggunakan garis-garis perlembagaan dan proses yang betul, untuk kembalikan mandat rakyat,” katanya ketika sidang akhbar di Graha Amanah, Bukit Katil di sini hari ini.
Terdahulu, Yang Dipertua Dewan Undangan Negeri (DUN) Melaka, Datuk Seri Ab. Rauf Yusoh memaklumkan pembubaran DUN Melaka, selepas mendapat perkenan Yang Dipertua Negeri, Tun Mohd. Ali Mohd. Rustam susulan penarikan sokongan empat ahli dewan undangan negeri (ADUN) kerajaan.

Mengulas lanjut, Adly yang juga penyandang DUN Bukit Katil menambah, situasi politik di Melaka dan Sarawak adalah berbeza, maka darurat tidak sesuai dilaksana di negeri ini untuk menangguhkan PRN.
“Di Melaka tidak ada faktor ini kerana mempunyai kerajaan minoriti. Tidak wajar kerajaan yang hilang kepercayaan rakyat masih diberikan peluang untuk mentadbir kerajaan sementara,” tegasnya.
Proklamasi Darurat Sarawak diisytiharkan selama enam bulan bermula 2 Ogos sehingga 2 Februari 2022 disebabkan penularan Covid-19 masih berada pada tahap membimbangkan.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


RUU 355 masih dalam kajian
Oleh MOHD RASDAN AHMAD

6 Oktober 2021, 5:03 pm
PETALING JAYA – Kerajaan masih dalam peringkat kajian dari pelbagai aspek terutamanya daripada perlembagaan, undang-undang dan hukum syarak agar Rang Undang-Undang (RUU) 355 lebih komprehensif dan dapat memperkasa bidang kuasa jenayah mahkamah Syariah.
Menteri di Jabatan Perdana Menteri (Hal Ehwal Agama), Senator Datuk Idris Ahmad berkata, sepanjang 2020 dan 2021, kerajaan melalui Jawatankuasa Teknikal Undang-Undang Syarak dan Sivil, Jabatan Agama Islam Malaysia (JAKIM) telah mengadakan beberapa siri mesyuarat bagi membincangkan RUU Mahkamah Syariah (Bidang Kuasa Jenayah) (Pindaan) 2021 (RUU 355).
“Mengenai RUU Kawalan dan Sekatan Pengembangan Doktrin atau Kepercayaan Agama dalam Kalangan Orang Islam (Wilayah-Wilayah Persekutuan) 2021, Jawatankuasa Teknikal turut mengadakan beberapa siri mesyuarat sepanjang tahun lalu dan 2021 bagi membincangkannya.
“Selain itu, Jawatankuasa Teknikal turut menubuhkan sebuah jawatankuasa kecil khusus bagi meneliti secara lebih mendalam RUU Kawalan tersebut seterusnya mencadangkan penambahbaikan terhadap RUU berkenaan bagi memastikan ia selaras dengan Perlembagaan Persekutuan,” katanya pada sesi Pertanyaan Lisan di Dewan Rakyat di Parlimen hari ini.
Beliau berkata demikian ketika menjawab pertanyaan Ahmad Fadhli Shaari (Pas-Pasir Mas) berhubung status RUU 355 dan RUU Kawalan dan Sekatan Pengembangan Agama Bukan Islam yang sudah sedia dibawa ke rundingan bersama negeri-negeri pada tahun lepas.-K!  ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


12 pemuda bergaduh di Lebuh Farquhar dibebas
Oleh NOOR HASLIZA NUSI

6 Oktober 2021, 4:37 pm
GEORGE TOWN – Seramai 12 pemuda yang diberkas selepas dipercayai terlibat dalam kejadian pergaduhan di Lebuh Farquhar di sini Khamis lalu telah dilepaskan dengan jaminan polis petang semalam.
Ketua Polis Daerah Timur Laut, Asisten Komisioner Soffian Santong ketika dihubungi berkata, pihaknya selesai merekodkan keterangan semua lelaki berusia antara 20 hingga 39 tahun itu sejurus tangkapan ke atas mereka dilakukan minggu lalu.
Menurutnya, kertas siasatan telah diserahkan kepada Timbalan Pendakwa Raya untuk tindakan selanjutnya.
“Setakat ini, kita masih menunggu arahan daripada pihak terbabit dan perkembangan lanjut berhubung kes pendakwaan akan dimaklumkan nanti,” katanya di sini sebentar tadi.
Baru-baru ini, akhbar melaporkan seramai 12 individu ditahan polis di sekitar pusat bandar raya ini bagi membantu siasatan berhubung kejadian pergaduhan membabitkan dua kumpulan lelaki.
Kejadian berlaku kira-kira pukul 12.35 tengah malam itu dikatakan berpunca daripada perbuatan pandang memandang antara dua kumpulan lelaki Cina ketika sedang minum minuman keras di sebuah restoran berhampiran lokasi kejadian.

Terdahulu, pergaduhan dua kumpulan lelaki itu tular di media sosial Facebook dan WhatsApp sehingga mengundang ketakutan dan kecaman daripada warganet. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Anak bujang 8 tahun Diana Danielle tahu tanak nasi
Oleh MOHD. HAIKAL ISA

6 Oktober 2021, 4:02 pm
PETALING JAYA – Melentur buluh biarlah dari rebungnya. Barangkali itu apa yang ditegaskan selebriti popular, Diana Danielle dalam mendidik anak-anak terutama kesedaran mereka terhadap tanggungjawab melakukan kerja-kerja di rumah tanpa mengenal jantina.
Pemilik nama lengkap, Diana Danielle Danny Beeson itu menerusi satu ciapan dalam Twitter berkata, bahkan anak lelakinya yang berusia lapa 8 tahun juga faham peranannya melakukan kerja rumah.
“Pada usia lapan tahun, anak lelaki saya secara rasminya berperanan masak nasi, letak pinggan mangkuk di tempatnya, sediakan makanan dan masak sarapan (bawah pengawasan saya).
“Ya, anda boleh ajar seorang budak lelaki tanggungjawab bersama di rumah. Dia perlu makan juga, bukan? Justeru, dia patut tahu bagaimana untuk memasak demi meneruskan kehidupan. Perihal itu (yang sering dianggap kerja wanita) bukan satu benda yang berjantina,” ciapnya.
Tangkap layar ciapan yang dimuat naik Diana menerusi Twitter.
Ciapan yang ditinggalkan Diana, 29, itu menarik perhatian ramai netizen yang bersetuju dengan pandangan dilontarkannya.
“Keluarga saya ada budaya yang semua orang mempunyai tanggungjawab masing-masing. Semua orang boleh basuh pinggan dan baju kotor. Juga, semua orang boleh tukar tayar dan tukar mentol lampu.

“Tiada penetapan jantina untuk kerja rumah, setiap orang jalankan peranan masing-masing di rumah,” ciap seorang netizen sebagai tanda setuju tentang cara Diana membesarkan anak-anaknya.
Sehingga artikel ini ditulis, ciapan yang dimuat naik ibu kepada dua cahaya mata itu telah meraih 12,800 tanda suka dan 7,200 ulang kicau.
Acap kali dalam budaya masyarakat tempatan, kerja rumah dikaitkan sebagai satu peranan atau pekerjaan dikhaskan buat golongan wanita sedangkan realitinya, kerja-kerja di rumah boleh dilakukan tanpa klasifikasi untuk lelaki ataupun wanita. – K! ONLINE


Penjawat awam penerima vaksin Covid-19 terakhir PPV UniSZA
Oleh TENGKU DANISH BAHRI TENGKU YUSOFF

6 Oktober 2021, 4:44 pm
KUALA NERUS – Penjawat awam, Romaizi Mustafa, 55, menjadi penerima ke-77,770 dan terakhir di Pusat Pemberian Vaksin (PPV) Universiti Sultan Zainal Abidin (Unisza) yang menutup operasinya di sini hari ini.
Beliau yang juga Pegawai di Jabatan Hal Ehwal Khas di Jabatan Perdana Menteri (JPM) hanya mengetahui menjadi penerima terakhir ketika hadir ke kaunter PPV Integrasi itu pada pukul 12 tengah hari.
“Sewaktu hendak mendaftar tadi memang dah tiada penerima lain dan dimaklumkan suntikan ke atas saya akan menjadi sebahagian daripada sejarah PPV ini.
“Saya tidak sangka pula dapat sambutan dan layanan istimewa berbanding dos pertama 13 September lalu di PPV sama kerana disuntik di atas pentas di hadapan semua sukarelawan,” katanya ketika ditemui PPV UNISZA di sini hari ini.
Penutupan PPV UniSZA yang mula beroperasi 9 Jun lalu disempurnakan Pemangku Naib Canselor UniSZA, Prof. Dr. Fadzli Adam.
Romaizi mengakui agak teruja apatah lagi sewaktu suntikan dos pertama sebelum ini dilakukan di dalam khemah. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua beradik disimbah air panas, dicucuh api rokok
Oleh MOHD SHARKAWI LONDING

6 Oktober 2021, 4:51 pm
ISKANDAR PUTERI – Dua beradik mengalami kecederaan parah selepas disyaki disimbah air panas serta dicucuh api rokok dalam kejadian di Taman Selesa Jaya di sini Khamis lalu.
Penderitaan dua beradik berusia enam dan 11 tahun itu disedari ibunya, M. Vikneswari, 30, selepas pengasuh menghantar pulang mangsa menggunakan kenderaan e-hailing.
Menurut ibu tunggal itu, kedua-dua anak lelakinya dihantar ke rumah pengasuh sejak April lalu dengan kadar bayaran RM800 sebulan.
“Suami saya meninggal dunia sudah lama, jadi saya seorang diri jaga mereka tetapi sebab kerja pembantu kedai, saya hantar anak ke pengasuh.
“Saya kenal pengasuh melalui kenalan, sebab sibuk cari rezeki sejak hantar saya sempat berjumpa tiga kali sahaja.
“Malah saya juga dilarang berjumpa anak-anak sebab mereka beri alasan macam-macam antaranya kena kuarantin kerana kontak rapat Covid-19,”katanya di sini hari ini.

Vikneswari berkata, selepas berbincang dengan majikannya mengenai masalah untuk berjumpa anak, dia dinasihatkan membuat laporan polis.
Namun, setelah pengasuh mengetahui tindakan Vikneswari, mereka menghantar kanak-kanak terbabit menaiki kenderaan e-hailing pulang ke rumah ibunya.
“Anak saya cakap mereka didera dengan cara dipukul dengan rotan, getah paip, badan diikat, disimbah air panas serta dicucuh api rokok.
“Manusia jenis apa mereka ini, saya beri duit upah untuk jaga mereka, tapi mereka buat macam ini dekat anak tidak berdosa,”katanya.
Susulan kejadian itu, Vikneswari membuat laporan di Balai Polis Nusa Bestari di sini pada hari sama anaknya dihantar pulang.
Sementara itu, Ketua Polis Daerah Iskandar Puteri, Asisten Dzulkhairi Mukhtar mengesahkan menerima laporan itu.
Katanya, tiga individu berusia 22 hingga 32 tahun ditahan bagi membantu siasatan berhubung kejadian itu.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Warga emas hilang selepas keluar rumah
Oleh ROSLIZA MOHAMED

6 Oktober 2021, 2:38 pm
TANAH MERAH – Seorang warga emas dilaporkan hilang selepas keluar dari rumahnya di Kampung Kelisar, Batu Gajah di sini tiga hari lalu.
Difahamkan, keluarga Sohak Ismail, 66, sudah mencarinya di serata tempat di daerah itu, namun masih belum dijumpai sehingga hari ini.
Ketua Polis Daerah Tanah Merah, Deputi Superitendan Zainuddin Md. Yusoff berkata, berdasarkan keterangan keluarga, warga emas itu keluar rumah dengan menunggang sebuah motosikal jenis Honda EX5 berwarna hitam dengan nombor pendaftaran DBS 5520.
“Mangsa juga keluar rumah kira-kira pukul 11 pagi dan tidak memaklumkan kepada keluarga destinasi yang ingin ditujunya.
“Ketika keluar rumah, warga emas itu memakai baju kemeja berwarna merah, jaket kelabu dan seluar panjang berwarna hijau,” katanya ketika dihubungi Kosmo! hari ini.
Menurut Zainuddin, mangsa juga tidak mempunyai sebarang masalah kesihatan, namun keluarganya bimbang dengan keselamatan warga emas itu.

Katanya, sehubungan dengan itu, beliau meminta kerjasama orang ramai atau yang mengenali warga emas itu supaya menghubungi Ibu Pejabat Polis Daerah Tanah Merah di talian 09-955 6222 atau balai polis berdekatan.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Jangan terpedaya iklan skim pinjaman KWSP
Oleh MOHD. HUSNI MOHD. NOOR

6 Oktober 2021, 3:04 pm
PUTRAJAYA – Kementerian Perumahan dan Kerajaan Tempatan (KPKT) mengingatkan orang ramai agar tidak mudah terpedaya dengan iklan tawaran syarikat pemberi wang yang menawarkan Skim Pinjaman KWSP.
KPKT menerusi satu kenyataan berkata, pihaknya mengesan iklan-iklan yang menawarkan skim pinjaman berkenaan khususnya di laman web dan laman sosial akhir-akhir ini.
Menurutnya, iklan-iklan itu menyasarkan pemilik akaun Kumpulan Wang Simpanan Pekerja (KWSP) dengan menggunakan nama Syarikat Pemberi Pinjam Wang (PPW) berlesen atau Kredit Komuniti yang berdaftar di bawah KPKT.
“Iklan-iklan tersebut menawarkan pinjaman dengan kadar faedah antara lima hingga tujuh peratus sebulan.
“Kadar faedah ditawarkan itu jauh melebihi kadar faedah yang ditetapkan di dalam Akta Pemberi Pinjam Wang (1951) iaitu maksimum 1.5 peratus sebulan atau 18 peratus setahun bagi pinjaman individu,” katanya hari ini.
Katanya, KPKT memandang serius akan penularan maklumat dan iklan ini yang dikhuatiri bukan sahaja menjejaskan imej dan kredibiliti sektor Kredit Komuniti bahkan akan turut memberi implikasi negatif kepada orang ramai.

Pada masa sama, KPKT menasihatkan orang ramai agar berhati-hati dan tidak mudah terpedaya dengan penawaran skim pinjaman yang seringkali mengaitkan Syarikat Kredit Komuniti yang berlesen di bawah KPKT.
Katanya, urusan dengan pihak Kredit Komuniti hanya boleh berlaku di dalam premis perniagaan yang berdaftar dan sah sahaja. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lima suspek kes bunuh warga Kemboja direman
Oleh ROSLIZA MOHAMED

6 Oktober 2021, 3:47 pm
KOTA BHARU – Lima suspek termasuk seorang wanita direman selama tujuh hari bagi membantu siasatan berhubung kes pembunuhan seorang warga kemboja di Kampung Penambang di sini, Ahad lalu.
Perintah reman bermula hari ini dibenarkan Majistret Muhammad Fitri Mokhtar di Mahkamah Majistret di sini.
Ketua Polis Daerah Kota Bharu, Asisten Komisioner Abdul Rahim Daud berkata, mereka yang berusia 29 hingga 48 tahun itu ditahan di sekitar Kota Bharu dan Kampung Penambang di sini.
“Kesemua suspek dipercayai mengenali antara satu sama lain,” katanya yang memberitahu kes disiasat mengikut Seksyen 302 Kanun Keseksaan kerana membunuh.
Berita berkaitan: Pukul rakan sampai mati, tak puas hati soal upah
Akhbar Kosmo! hari ini melaporkan, seorang lelaki warga Kemboja dipercayai dibunuh oleh rakan senegaranya selepas berlaku perselisihan faham akibat tidak berpuas hati berhubung upah membaiki tandas.

Mangsa, Sovann Arozak,40, yang bekerja sebagai buruh binaan disahkan meninggal dunia di Hospital Raja Perempuan Zainab II di sini pada pukul 11 pagi kelmarin selepas hampir 12 jam bertarung nyawa di hospital.
Hasil pemeriksaan mendapati, mangsa mengalami kecederaan pada bahagian sebelah kiri kepala dipercayai akibat dipukul dengan objek tumpul.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pendaftaran Undi 18 secara automatik
Oleh MOHD RASDAN AHMAD

6 Oktober 2021, 3:21 pm
PETALING JAYA – Rakyat Malaysia berusia 18 tahun ke atas termasuk yang berada di luar negara akan didaftarkan secara automatik sebagai pengundi berdaftar mulai 31 Disember depan.
Timbalan Menteri di Jabatan Perdana Menteri (Parlimen dan Undang-Undang) Datuk Mas Ermieyati Samsudin berkata, keputusan itu dibuat berdasarkan keputusan Mahkamah Tinggi Kuching pada 3 September lalu yang memerintahkan Suruhanjaya Pilihan Raya (SPR) dan kerajaan melaksanakan Undi 18 dan pendaftaran pengundi secara automatik menjelang 31 Disember tahun ini.
“Berdasarkan keputusan itu SPR komited untuk melaksanakan proses pendaftaran pengundi secara automatik dan Undi 18. Sebab itulah semua warga Malaysia berusia 18 tahun ke atas akan didaftarkan sebagai pengundi secara automatik.
“Justeru, tiada sesiapa yang akan terkecuali termasuk mereka yang tinggal di luar negara dan tidak berminat untuk mendaftarkan diri sebagai pengundi akan didaftarkan secara automatik sebagai pemilih,” katanya ketika menjawab soalan tambahan di sesi jawab lisan di Dewan Rakyat hari ini.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Malaysia tegas isu Rohingya
Oleh MOHD RASDAN AHMAD

6 Oktober 2021, 2:57 pm
PETALING JAYA – Malaysia serta rakan negara serantau Perhimpunan Bangsa-Bangsa Asia Tenggara (Asean) berpendirian untuk terus berusaha ke arah merealisasikan penghentian pengusiran etnik Rohingya di negara Myanmar.
Menteri Luar, Datuk Saifuddin Abdullah berkata, kerajaan Malaysia telah mengambil langkah mengetengahkan isu pelarian Rohingya dalam perbincangan serantau mahupun di peringkat antarabangsa.
“Pada peringkat antarabangsa khususnya Asean, Malaysia merupakan negara yang lantang bersuara menyuarakan isu pelarian etnik tersebut dan menyokong kuat usaha Asean dalam pemudah cara kembali berunding bersama Myanmar.
“Malaysia juga melihat permasaalahan etnik Rohingya dapat dicapai melalui mahkamah keadilan dan mahkamah jenayah antarabangsa yang mungkin akan dapat pembelaan sewajarnya. Di luar payung Asean, Malaysia tidak bergerak sendiri dan bekerjasama erat bersama negara-negara Asean,” katanya ketika pertanyaan jawapan lisan di Dewan Rakyat hari ini.
Beliau berkata demikian ketika menjawab pertanyaan Wong Chen (PH-Subang) yang menyatakan kedudukan Kerajaan mengenai rancangan untuk menghentikan pengusiran pelarian Rohingya dan tindakan politik dan kemanusiaan sehala yang Kerajaan sedia ambil ke atas rampasan kuasa di Myanmar, di luar daripada payung Asean. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


5 penjawat awam ditahan kes samun berkawan
6 Oktober 2021, 3:12 pm
KUALA LUMPUR – Lima anggota daripada sebuah agensi penguatkuasaan merupakan antara tujuh individu ditahan selepas disyaki terlibat dalam kes samun berkawan yang dilaporkan pada Ahad lalu di sekitar Cheras.
Tangkapan telah dilakukan pada Isnin lalu pukul 11 malam oleh sepasukan polis dari Bahagian Siasatan Jenayah Berat (D9) Ibu Pejabat Polis Daerah Cheras selepas membuat risikan dan pemantauan.
Ketua Polis Daerah Cheras, Asisten Komisioner Muhammad Idzam Jaafar berkata, tangkapan pertama membabitkan seorang lelaki di Jalan Pekan Salak Selatan yang disyaki terlibat dalam kes ini.
“Suspek kedua merupakan seorang lelaki yang telah ditahan semalam pada pukul 1.20 pagi di Pandan Indah dan merampas sebuah motosikal Yamaha Lagenda serta sebuah telefon bimbit.
“Kedua-dua suspek merupakan warga tempatan berusia 25 hingga 30 tahun. Hasil semakan mendapati salah seorang suspek mempunyai dua rekod lampau membabitkan kes samun. Ujian saringan air kencing pula mendapati suspek negatif dadah.
“Suspek telah ditahan di lokap Balai Polis Bukit Jalil dan dibenarkan reman di bawah Seksyen 117 Kanun Tatacara Jenayah selama 7 hari sehingga 11 Oktober ini untuk melengkapkan siasatan,” katanya dalam kenyataan di sini hari ini.

Katanya, susulan tangkapan awal, polis telah menahan tiga lelaki dan dua wanita warga tempatan di empat lokasi berasingan di Salak Selatan, Pudu, Ampang dan Kajang.
“Lima suspek ini adalah dari agensi Penguatkuasaan Kerajaan berusia 19 hingga 24 tahun. Dua suspek yang ditahan memiliki rekod lampau berkaitan jenayah dan dadah. Kesemua mereka juga negatif dadah.
“Kelima-lima suspek telah ditahan di lokap Balai Polis Bukit Jalil dan Balai Polis Salak Selatan Baru. Mahkamah juga telah membenarkan reman di bawah Seksyen 117 KTJ selama enam hari sehingga 11 Oktober ini,” jelasnya.
Polis menyeru orang ramai untuk menyalurkan sebarang maklumat berkaitan kegiatan jenayah melalui hotline Polis Cheras di talian 03-92840083 atau Polis Kuala Lumpur di 03-21159999. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dikhianati, Didi Astillah terkilan kawan baik tikam belakang
Oleh SAIRUL ZAMRI MISRANI

6 Oktober 2021, 3:04 pm
PETALING JAYA – Bagai melepaskan anjing tersepit. Itu perumpamaan yang paling sesuai dengan situasi yang dihadapi penyanyi dan pelakon Didi Astillah ketika.
Menurut Didi, dia benar-benar terkilan dengan sikap seorang individu yang sudah dikenali lebih daripada 10 tahun yang tiba-tiba berubah angkara wang.
Lebih memburukkan keadaan, individu yang pernah menjadi seorang sahabat baiknya itu bukan sahaja tidak mahu membayar hutang bahkan mereka-reka cerita dan menyebarkan cerita buruk tentang dirinya.
“Sudahlah meminjam duit kita bertahun-tahun dan mengelak untuk bayar walau satu sen pun.
“Saya tidak kisah sangat yang itu. Paling saya sedih dan terkilan dia cakap dan jaja cerita buruk pula tentang saya pada orang lain,” katanya kepada Kosmo! Online.
Tambah Didi atau nama sebenarnya Dayang Nazilah Awang Astillah, 25, dia sebenarnya sudah lama memendam rasa dan bersabar dengan apa yang dilakukan rakan baiknya itu.

“Kalau ikutkan sudah lama saya pendam perkara ini sendirian. Tapi kali ini memang betul-betul buat saya hilang sabar dan tidak tahan,” katanya lagi.
Terdahulu, menerusi hantaran dalam Instagram, adik kepada pelakon Bella Astillah itu meluahkan apa yang terbuku di hatinya agar menjadi tauladan buat pengikutnya.
“Sebenarnya tak suka nak bercerita pasal topik ini. Tapi cuma nak kongsi rasa terkilan dilayan bekas ‘kawan rapat’ sendiri.
“Masa minta tolong dia janji ini dan itu, dan tanpa berfikir panjang saya tolong atas dasar kawan rapat. Dalam perhubungan memang saya jenis tidak berkira.
“Setelah bertahun, saya ambil keputusan untuk tanya balik, tapi bermacam alasan pula diberi. Paling terkilan, dia cerita dan jaja perkara buruk mengenai saya kepada rakan-rakan lain yang memperlihatkan seolah-olah saya yang meminjam duit dengannya,” tulisnya.
Pada hantaran sama, pelakon drama Perisik Cinta Tidak Diundang itu turut menasihatkan pengikutnya agar tidak mudah mempercayai orang lain walaupun kawan baik sendiri. – K! ONLINE


MOTAC kaji data sebelum buka sektor pelancongan
Oleh SUBKHI SUDARJI

6 Oktober 2021, 3:41 pm
PUTRAJAYA – Kementerian Pelancongan, Seni dan Budaya (MOTAC) akan mengambil kira data yang diperolehi daripada semua Pengarah Tourism Malaysia luar negara untuk dijadikan panduan serta mengenal pasti tahap kesediaan negara bagi menyasarkan pembukaan sektor pelancongan antarabangsa.
Menterinya, Datuk Seri Nancy Shukri berkata, data itu akan membantu kementerian untuk merangka kempen promosi dan pemasaran bagi membolehkan pelancong luar negara menjadikan Malaysia sebagai destinasi pilihan apabila sempadan negara dibuka nanti.
“Informasi ini juga dapat membantu pihak MOTAC dalam merangka mekanisme yang bersesuaian berhubung urusan kemasukan, faktor kesihatan dan keselamatan, imigresen serta sistem penjejakan data.
“Maklumat ini seterusnya akan dikemukakan kepada Majlis Keselamatan Negara (MKN) untuk dipertimbangkan sebelum keputusan membuka semula sempadan negara dibuat,” katanya menerusi satu kenyataan hari ini.
Terdahulu, Nancy mengadakan pertemuan secara maya bersama 33 orang Pengarah Tourism Malaysia yang berada di pelbagai negara.- K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Majlis perkahwinan cetus jangkitan baharu di Kampung Orang Asli Langkap
Oleh ZAKKINA WATI AHMAD TARMIZI

6 Oktober 2021, 3:33 pm
KUALA PILAH – Seramai 20 orang disahkan dijangkiti Covid-19 selepas menghadiri satu majlis perkahwinan di Kampung Orang Asli Langkap, Tanjung Ipoh di sini.
Pengerusi Jawatankuasa Keselamatan dan Pengurusan Bencana Daerah (JKPBD) Kuala Pilah, Mohd. Faizal Abdul Manap berkata, saringan kontak rapat telah dijalankan pada 4 dan 5 Oktober lalu.
“Hasil saringan mendapati 20 orang positif, empat orang negatif manakala 15 orang lagi belum diketahui keputusan ujian saringan daripada keseluruhan 39 individu yang disaring.
“Ia melibatkan tujuh buah rumah keluarga yang menghadiri majlis perkahwinan pada 26 September lalu. Individu yang disaring melibatkan ahli keluarga dan tetamu sekampung yang menghadiri majlis perkahwinan berkenaan.
“Disamping itu, empat individu yang negatif dan 15 individu yang disaring telah dipakaikan gelang dan dikuarantin di rumah masing-masing selama 10 hari,” katanya ketika dihubungi hari ini.- K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rosmah menangis selepas menyebut “perbuatan zalim, kejam’
Oleh NUZULSHAM SHAMSUDDIN

6 Oktober 2021, 3:28 pm
KUALA LUMPUR – Mahkamah Tinggi dan bilik video yang menempatkan wartawan di sini hari ini terdiam seketika apabila Datin Seri Rosmah Mansor menitiskan air mata dalam kaadaan sebak ketika memberi keterangan dalam kandang saksi.
Rosmah ,69 , menitiskan air mata semasa membaca keterangan iaitu “Ini adalah perbuatan zalim (pendakwaan) dan kejam terhadap saya dan keluarga saya. Ini juga adalah suatu malicious and selective prosecution (pendakwaan berniat jahat dan terpilih) terhadap saya” katanya.
Sejurus keadaan sebak itu, Hakim Mohamed Zaini Mazlan yang mendengar prosiding kemudian bertanya kepada Rosmah ‘Are you OK? (anda OK), sambil mengesat air mata Rosmah kemudian menjawab ‘ “I’m sorry your honour, I’ve gone through a lot,” (Saya minta maaf Yang Arif, saya telah melalui banyak perkara”).
Terdahulu Rosmah dalam keterangan pembelannya berkata pendakwaan lebih suka untuk memanggil bekas Datuk Seri Mahdzir Khalid, Tan Sri Dr. Madinah Mohamad, Datuk Seri Alias Ahmad, Saidi Abang Samsudin dan Datuk Rizal Mansor sebagai saksi pendakwaan tanpa apa-apa pendakwaan dilakukan ke atas mereka, supaya mereka menunding jari kepadanya.
Sebelum itu, Rosmah memberitahu mahkamah beliau tidak mempunyai pengetahuan mengenai wang RM6.5 juta termasuk menerima wang itu seperti yang dipertuduhkan ke atasnya.
Beliau berkata, wang RM6.5 juta yang diletakkan dalam empat buah beg yang konon diterimanya dari dua buah tempat adalah satu pertuduhan dan pembohongan besar.

“Saya tidak pernah pun menerima wang RM5 juta dari dua buah beg bagasi di Seri Perdana pada 20 Disember 2016. Selain itu berkenaan dengan kewujudan dua buah beg hitam jalur oren, yang kononnya mengandungi RM1.5 juta yang diberi kepada saya di rumah Langgak Duta, juga ianya tidak pernah ditunjuk mahupun diterima saya pada 7 September 2017,” katanya.
Dalam pada itu Rosmah turut memaklumkan kepada mahkamah bahawa beliau tidak pernah membantu Jepak Holdings Sdn. Bhd. untuk mendapatkan minit-minit Perdana Menteri bagi mendapatkan projek solar hibrid.
Berhubung dengan isu kononnya beliau meminta bantuan dengan beberapa orang saksi pendakwaan antaranya Tan Sri Madinah dan Datuk Seri Alias untuk melicinkan atau mempercepatkan pemberian kontrak kepada Jepak, serta mempercepatkan pembayaran kepada syarikat itu, Rosmah berkata ia adalah tidak berasas serta tidak logik sama sekali.
“Jawapan saya mudah, sekiranya benar saya ingin dapatkan kepentingan serta bantuan di dalam projek solar hibrid tersebut, saya tidak perlu bersusah-payah untuk meminta bantuan kerana saya boleh secara terus minta bantuan suami saya (Datuk Seri Najib Tun Razak) Perdana Menteri dan Menteri Kewangan ketika itu.
“Namun, hal tersebut tidak pernah berlaku. Datuk Najib lebih berkuasa untuk meluluskan dan mempercepatkan bayaran-bayaran atau apa sahaja mengenai projek solar hibrid tersebut. Tetapi hakikatnya, saya sama sekali tidak berbuat demikian kerana adalah prinsip saya untuk tidak campur tangan urusan pentadbiran mahupun perolehan kerajaan,” katanya.
Perbicaraan bersambung lagi esok.
Rosmah mengaku tidak bersalah atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak, Saidi Abang Samsudin menerusi bekas pembantunya, Datuk Rizal Mansor bagi projek membekalkan tenaga solar bernilai RM1.25 bilion kepada 369 sekolah luar bandar di Sarawak.
Kesalahan itu didakwa dilakukan di tiga tempat berasingan iaitu di Lygon Cafe, Sunway Putra Mall, Jalan Putra, kediamannya di Jalan Langgak Duta, Taman Duta; di kediaman Seri Perdana, Persiaran Seri Perdana, Presint 10, Putrajaya, antara Januari 2016 hingga 7 September 2017. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pramugari bertemu jodoh dengan penumpangnya
Oleh KOSMO!

7 Oktober 2021, 8:00 pm
JAKARTA – Seorang pramugari jelita tidak menyangka bahawa jodohnya adalah seorang lelaki yang merupakan penumpang kepada pesawatnya, lapor laman berita Merdeka.com semalam.
Menurut video yang dimuat naik di akaun TikTok @putri.antris, pramugari itu berkongsi kisah cintanya dengan suami yang ditemuinya tiga tahun lalu ketika sedang bertugas.
“Dia merupakan penumpang saya tiga tahun lalu dalam penerbangan dari Banjarmasin ke Surabaya dan ketika itu, saya baru sahaja menjadi pramugari bagi penerbangan berkenaan,” kata Putri.
Wanita itu juga mendedahkan bahawa ketika itu, suaminya itu meminta nombor telefonnya sebanyak beberapa kali sebelum akhirnya memberikan Putri kad namanya.
Namun, memandangkan penerbangan Putri yang seterusnya adalah ke Jakarta, kad nama itu tertinggal di sebuah laci dan Putri hanya menyedarinya ketika sudah tiba di Jakarta.
Akuinya, dia berasa biasa sahaja kerana baru dikecewakan oleh seorang lelaki, dan enggan mempunyai hubungan dengan lelaki lain serta hanya mahu fokus kepada kerjaya.

“Namun, dua bulan selepas kejadian itu, saya menerima mesej daripada dia (suami) menerusi akaun Instagram saya dan daripada situ, kami mula berhubungan sehinggalah dia akhirnya menjadi imam saya,” kata Putri.
Video tersebut ternyata menarik perhatian netizen yang kemudiannya berkongsi pelbagai komen.
“Memang benar ya jodoh itu tidak ke mana, walaupun tidak dicari tetapi jika jodoh itu memang untuk kita, ia akan tetap untuk kita,” kata seorang netizen.
“MasyaAllah terharu baca kisah kalian, semoga menjadi keluarga sakinah mawaddah warahmah, aminnn, ” kata seorang lagi netizen.
“Apabila dua insan dijodohkan oleh Allah, walaupun di belahan Bumi sebelah mana pun akan disatukan,” kata seorang netizen lain. – AGENSI


Penunggang motosikal terbabas sendiri, bukan dirempuh
7 Oktober 2021, 10:12 pm
KUALA LUMPUR – Polis mengesahkan kemalangan melibatkan seorang penunggang motosikal di hadapan Institut Jantung Negara (IJN) sepertimana yang tular di laman Twitter adalah disebabkan terbabas sendiri.
Ketua Jabatan Siasatan Dan Penguatkuasaan Trafik (JSPT) Kuala Lumpur, Asisten Komisioner Sarifudin Mohd. Salleh berkata, pada 4 Oktober lalu kira-kira pukul 7.36 petang telah tular satu video di laman tersebut yang dimuat naik oleh [email protected] Pastries mendakwa motosikal berkenaan terlibat kemalangan dengan sebuah kenderaan lain yang bertindak melarikan diri sejurus kemalangan berlaku.
“Siasatan awal mendapati kemalangan berlaku apabila penunggang berkenaan gagal mengawal motosikalnya lalu terbabas sendiri serta melanggar pembahagi jalan di tempat kejadian.
“Akibat pelanggaran itu, motosikal mangsa telah tercampak ke lorong kanan jalan lebih kurang 50 meter daripada mangsa.
“Kemudian, datang kereta jenis Honda Accord warna kelabu telah terlanggar motosikal mangsa yang berada di lorong kanan jalan,” ujarnya dalam kenyataan hari ini.
Menurutnya, mangsa seorang lelaki berumur 19 tahun telah dibawa ke Hospital Kuala Lumpur (HKL) untuk mendapatkan rawatan.

“Setakat ini pemandu kereta masih belum membuat laporan polis dan kita berharap agar pemandu tersebut tampil untuk membuat laporan,” ujarnya.
Orang ramai yang mempunyai sebarang pertanyaan atau pun maklumat boleh menghubungi Balai Polis Trafik Jalan Tun H.S. Lee di talian 032071 9999 atau Hotline JSPT Kuala Lumpur di talian 03-20260267/69 atau mana- mana balai polis berhampiran. – K! ONLINE


Lelaki pilih gaya rambut paling teruk untuk kebajikan
Oleh KOSMO!

7 Oktober 2021, 7:30 pm
LONDON – Seorang lelaki di Britain sanggup mendapatkan gaya rambut yang dianggap  paling buruk di dunia untuk tujuan  kebajikan, lapor akhbar The Sun semalam.
Stu Turner, 36, yang merupakan seorang kakitangan awam, menggunting rambutnya dengan potongan ‘ringhead’ iaitu satu bulatan rambut nipis yang mengelilingi dagu, wajah dan kepalanya.
Turner memilih fesyen rambut itu selepas membiarkan rambut dan janggutnya memanjang ketika pandemik.
Turner menggunting rambutnya dengan potongan ‘ringhead’ iaitu satu bulatan rambut nipis yang mengelilingi dagu, wajah dan kepalanya. -The Sun
Namun, gaya rambut uniknya itu dipilih oleh individu yang mendermakan wang dengan jumlah paling besar kepadanya iaitu sebanyak £316.25 (RM1,795), yang juga merupakan abangnya sendiri.
“Apabila orang lain melihat idea rambut ini, mereka terkejut kerana ia merupakan gaya rambut paling teruk yang boleh dibayangkan,” katanya.
Menurut Turner, dia keluar dan tidak menyangka gaya rambutnya itu mendapat perhatian yang positif.

“Perkara paling pelik adalah beberapa individu tidak menyangka gaya rambut ini adalah atas tujuan kebajikan.
“Mereka malah menyangka ia merupakan gaya potongan terbaharu,” katanya.
Tindakan memotong rambutnya membuatkan Turner berjaya mengumpulkan dana sebanyak lebih £1,000 (RM5,678) untuk tabung  Penyelidikan Kanser The Little Princess Britain. – AGENSI


Wanita terkandas di tebing rupanya patung
Oleh KOSMO!

7 Oktober 2021, 8:30 pm
SANTA BARBARA, CALIFORNIA – Pasukan anggota bomba di Amerika Syarikat yang dipanggil untuk menyelamatkan seorang wanita berpaut pada sebiji batu besar terkejut selepas  mendapati mangsa sebenarnya adalah patung daripada penggambaran filem, lapor agensi berita United Press International semalam.
Jabatan Bomba Santa Barbara menyatakan, seorang saksi di Pantai Hope Ranch menghubungi talian kecemasan 911 dan melaporkan bahawa dia melihat kelibat seorang wanita yang terkandas  di tepi sebuah tebing tanpa peralatan mendaki.
“Anggota bomba kemudian tiba bersama trak, dron dan kenderaan pelbagai guna namun terkejut apabila mendapati ‘wanita’ tersebut adalah patung yang digunakan dalam penggambaran filem,” demikian ciapan yang ditulis oleh jabatan itu.
Jabatan itu bagaimanapun  berkata, individu yang membuat panggilan itu melakukan tindakan yang betul dengan menghubungi 911.
“Lebih baik menghubungi kecemasan daripada tidak berbuat apa-apa,” kata jabatan itu lagi. -AGENSI


Lelaki redah api selamatkan ibu lumpuh
Oleh NIK NUR IZZATUL HAZWANI NIK ADNAN

7 Oktober 2021, 8:08 pm
DUNGUN – Seorang wanita warga emas yang lumpuh separuh badan nyaris maut selepas rumah sewa didiaminya musnah dalam kebakaran di Kampung Batu 48 di sini hari ini.
Bidah Mat Sin, 67, berjaya diselamatkan anak lelakinya, Mohd. Zaiham Hamzah, 25, dalam kebakaran pada pukul 2.25 petang itu.
Mohd. Zaiham berkata, dia yang baru pulang dari kedai makan terkejut apabila melihat api sedang marak memusnahkan rumahnya.
“Saya hanya fikir emak saya yang sedang terbaring di ruang tamu sebelum bergegas masuk untuk menyelamatkannya dengan cara mendukung.
“Sewaktu itu, asap sudah penuh memenuhi ruang rumah. Saya tidak berfikir panjang selain pantas membawa emak keluar dari rumah,” katanya ketika ditemui di lokasi kejadian di Kamung Batu 48 di sini hari ini.
Anggota bomba sedang memadam kebakaran rumah Bidah di Kampung Batu 48, Dungun hari ini.
Mohd. Zaiham berkata, ketika kejadian, ibunya yang terlantar lumpuh akibat angin ahmar sejak lapan bulan lalu hanya tinggal bersendirian kerana semua ahli keluarganya yang lain keluar bekerja.

Walaupun terkilan gagal menyelamatkan apa-apa barang berharga, dia tetap bersyukur ibunya tidak mengalami sebarang kecederaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Yonnyboii idam konsert mega
Oleh HANISAH SELAMAT

7 Oktober 2021, 10:06 pm
PETALING JAYA – Pernah berdepan episod kemurungan kronik, Yonnyboii kini semakin mampu mengawal perasaan untuk sentiasa positif supaya tidak ditenggelami emosi semula.
Katanya, dalam situasi semasa global yang membuatkan ramai bergelut bagi meneruskan kelangsungan hidup, dia perlu lebih kuat demi mencari rezeki untuk keluarga.
“Saya cuba mengimbangi hal fizikal dan mental sebaik mungkin. Ada ketika rasa lemah semangat itu datang menerpa tetapi saya cuba untuk tidak terlalu larut dengannya.
“Apabila mula rasa mahu patah semangat, macam-macam dalam fikiran muncul terutama ketika memikirkan tiada tawaran kerja. Bagaimana nak ‘survive’?
Namun saya percaya rezeki itu ada dengan izin-Nya. Saya pun menyara keluarga. Adik nombor dua tinggal dengan saya manakala tiga lagi adik bersama keluarga di kampung,” katanya.
Walau melalui kesukaran untuk bertahan, penyanyi rap, komposer dan penerbit muzik itu terus bangkit memikirkan perancangan mengukuhkan kerjaya muziknya.

Jauh di sudut hati, Yonnyboii atau nama sebenar Muhammad Haqeem Nuriman Nor Azrin, 23, ingin merealisasikan impian muncul dengan sebuah konsert berskala besar.
Mengakui rindu mengadakan persembahan depan penonton secara langsung apatah lagi belum berpeluang mengadakan persembahan mega, namun perkara itu dirasakan belum dapat ditunaikan dalam keadaan negara yang masih melalui fasa menentang Covid-19.
“Kerinduan nak buat persembahan depan khayalak ramai hingga kini terus membuak-buak tapi semua itu masih samar dengan keadaan kes harian Covid-19 yang selalu turun naik.
“Jadi saya kini membiasakan untuk merapatkan diri dengan komuniti atau peminat muzik menerusi penghasilan kandungan kreatif dalam medium laman sosial.
“Saya kena anggap rakam persembahan di rumah atau secara virtual seperti membuat persembahan pentas. Begitu juga dengan impian mengadakan konsert yang belum menjadi kenyataan.
“Besar harapan saya agar keinginan itu direalisasikan. Malah saya membayangkan konsert penuh intim itu diiringi peminat yang sama-sama menyanyi setiap bait lirik lagu Yonnyboii,” katanya lagi.
Begitupun, dia tidak berpeluk tubuh, sebaliknya seakan mendapat suntikan semangat apabila album baharu yang diberi judul YONNY (DELUXE VERSION) muncul pada 8 Oktober ini.
Katanya, album tersebut menghimpunkan sembilan karya dari EP terdahulu selain dua lagu baharu sebagai trek bonus, Tak Sangka dan Angel sekali gus menganggap buah tangan istimewa itu dianggap sebagai terapi.
“Tak sangka sebenarnya dari album EP ke penuh ini, saya melancarkannya pada era pandemik. Bagi saya, bukan satu kesalahan mandatori, sebaliknya merasakan pada saat ini muzik kekal jadi terapi buat kita semua.
“Ramai yang terus mendengar muzik, selain menonton pelbagai medium hiburan dan saya sendiri tak kisah melawan arus kerana jika ada artis yang teragak-agak nak lancarkan album, kenapa tidak saya melakukannya.
“Saya selesa mencabar diri melawan kebiasaan. Selama ini pun saya sering dilihat unik dan. sekurang kurangnya saya ada kenangan melancarkan album pada waktu sebegini.
“Saya percaya penantian ini berbaloi. Tak perlu tergesa-gesa, andai tiba waktunya, pasti kesempatan itu menjelma tambahan pula sejak awal fasa di arena ini saya memang dambakan album penuh,” kongsinya.
Sementara itu, YONNY (DELUXE VERSION) mula didengarkan di semua pelantar penstriman digital seperti Spotify, Apple Music, Joox, KKBOX, Deezer dan YouTube Music mulai 8 Oktober 2021, pukul 12 tengah malam. – K! ONLINE


Pasangan 50 tahun ke atas lebih nikmat hubungan intim
Oleh KOSMO!

7 Oktober 2021, 9:30 pm
NEW YORK – Satu kajian mendapati bahawa pasangan yang semakin meningkat usia menikmati hubungan seks yang lebih memuaskan, lapor laman berita Suara.com hari ini.
Kaji selidik tersebut dilakukan oleh firma kajian pemasaran, OnePoll bagi pihak syarikat gaya hidup, LELO. Ia melibatkan 2,000 responden di Amerika Syarikat yang berusia 50 tahun dan ke atas.
Hasil kaji selidik itu menunjukkan bahawa 45 peratus golongan tersebut mengakui mempunyai  hubungan seks terbaik dalam hidup mereka seiring dengan pertambahan usia.
Sejumlah 35 peratus responden pula memberitahu bahawa hubungan mereka dengan pasangan masing-masing lebih intim berbanding sebelumnya, manakala dorongan seksual adalah lebih tinggi berbanding ketika mereka muda.
Satu dalam lapan responden itu turut melakukan aktiviti seksual sekurang-kurangnya lima kali seminggu.
Separuh daripada responden yang tinggal berdua dengan pasangan selepas anak-anak memiliki kehidupan sendiri pula mengakui aktiviti seksual mereka meningkat secara signifikan.

Sementara itu, lebih satu per tiga daripada responden mengakui ingin menjadi lebih intim namun, mempunyai kekangan dari segi waktu.
Hal ini kerana 42 peratus menyatakan bahawa mereka sering bekerja  dan 39 peratus tinggal bersama orang lain atau sering bersama keluarga.
“Meskipun kita jarang melihat warga emas mempamerkan sikap romantik secara terbuka, ini tidak bermaksud mereka tidak menikmatinya,” kata Ketua Pegawai Pemasaran LELO, Luka Matutinovic.
Dalam pada itu, beberapa responden mengakui bahawa aktiviti bersiar-siar pada waktu malam bersama pasangan dapat meningkatkan kemesraan, selain perlunya untuk saling mengingatkan bahawa mereka masih saling mencintai. – Agensi


Sedia 35 hotel kuarantin, Bali buka pintu kepada pelancong asing
Oleh KOSMO!

7 Oktober 2021, 9:00 pm
JAKARTA – Destinasi pelancongan popular Indonesia, pulau Bali akan kembali membuka pintunya kepada pelancong asing dengan penerbangan antarabangsanya bermula pada 14 Oktober depan, lapor laman berita Merdeka.com semalam.
Persatuan Hotel dan Restoran Indonesia (PHRI) telah menyiapkan puluhan hotel untuk dijadikan lokasi kuarantin kepada pelancong antarabangsa yang tiba di situ.
“Bagi tahap pertama ini, sebanyak 35 buah hotel akan dijadikan lokasi kuarantin dan tambahan 62 hotel lagi bagi tahap kedua.
“62 buah hotel itu akan disahkan segera, bergantung kepada keperluan,” kata Penolong Pengerusi Kebudayaan, Persekitaran dan Pengurusan Awam Badan Pengurusan (BPD) PHRI Bali, I Gusti Ngurah Rai Suryawijaya kelmarin.
Menurut Rai, hotel di Bali sudah disiapkan untuk menjadi lokasi kuarantin malah banyak hotel lain yang berlumba-lumba untuk menjadi pusat kuarantin di Bali.
“Terdapat beberapa syarat iaitu hotel kuarantin bagi pelancong asing tidak boleh dicampur dengan pelancong domestik kerana sekiranya sesuatu berlaku, ia akan menjadi sukar untuk dipantau.

“Hotel-hotel juga harus mengeluarkan pakej kuarantin sendiri untuk lapan hari. Namun, kami berharap agar ia boleh disingkatkan lagi kepada lima atau tiga hari,” kata Rai.
Hotel yang disediakan sebagai pusat kuarantin adalah antara tiga hingga lima bintang.
Kos kuarantin selama lapan hari dianggarkan bernilai antara 10 juta rupiah hingga 25 juta rupiah (RM2,942 hingga RM4,413). – AGENSI


Vaksin Covid-19 tiba di hujung dunia
Oleh KOSMO!

7 Oktober 2021, 10:00 pm
LONDON – Penghantaran vaksin Covid-19 tiba di Benua Antartika untuk memberi pelalian kepada kumpulan penyelidik Britain yang ditempatkan di hujung dunia, kata  Kementerian Luar Britain hari ini.
Vaksin tersebut diserahkan kepada Stesen Penyelidikan Rothera milik Kaji Selidik Antartika Britain. Ia merupakan destinasi paling jauh merangkumi Wilayah Seberang Laut Britain yang mendapat bekalan vaksin.
Vaksin AstraZeneca  itu diterbangkan dari sebuah pangkalan Tentera Udara Diraja di Britain melalui Senegal dan Kepulauan Falkland sebelum sampai kepada 23 kakitangan fasiliti tersebut di Wilayah Antartika Britain.
Perjalanan sejauh 16,000 kilometer merentasi empat benua itu melengkapkan komitmen kerajaan Britain untuk membekalkan vaksin ke semua Wilayah Seberang Laut Britain yang berpenghuni.
Misi itu dicapai dengan kerjasama organisasi pembangunan antarabangsa, Crown Agents.
Ketua Eksekutif Crown Agents, Fergus Drake berkata, organisasi berkenaan telah membekalkan vaksin ke ‘hujung dunia’ termasuk Kepulauan Pitcairn di Lautan Pasifik dan Kepulauan Tristan da Cunha di Atlantik Selatan. – AFP


Sultan Johor kesal pengemudi bot khayal dadah
Oleh KHAIRUL MOHD. ALI

7 Oktober 2021, 10:18 pm
JOHOR BAHRU – Sultan Johor, Sultan Ibrahim Sultan Iskandar menzahirkan kekesalan baginda berhubung kejadian pengemudi bot yang membawa bot secara berbahaya dan sedang berada di bawah pengaruh dadah.
Baginda bertitah bahawa kejadian itu berlaku betul-betul di depan matanya.
“Saya lihat mereka bawa bot penumpang dengan laju dan berbahaya dekat jeti Pulau Rawa.
“Saya arahkan polis menahan bot tersebut yang dalamnya ada membawa satu keluarga dengan anak-anak kecil untuk aktiviti ‘island hopping’,” titahnya dalam satu kenyataan di sini hari ini.
Sultan Ibrahim turut mengarahkan agar semua agensi penguatkuasaan meningkatkan rondaan dan mengambil tindakan tegas.
“Setelah polis buat penahanan dan siasatan lanjut, jelaslah tindakan mereka memandu bot dengan tidak tentu arah kerana kesan pengaruh dadah.

“Ambillah tindakan tegas termasuk membatalkan lesen pemandu dan rampas bot yang tidak mengikut peraturan.
“Perkara seperti ini sangat memalukan industri pelancongan negeri Johor. Saya harap perkara sebegini tidak berulang lagi,” titah baginda. – K! ONLINE


Menara terbakar punca gangguan perkhidmatan komunikasi, internet
Oleh KOSMO!

7 Oktober 2021, 6:28 pm
PETALING JAYA – Suruhanjaya Komunikasi dan Multimedia Malaysia (MCMC) hari ini mengesahkan kejadian kebakaran telah berlaku membabitkan sebuah menara komunikasi yang terletak Taman Terendak Permai, Sungai Udang, Melaka.
Jabatan Komunikasi Korporat MCMC dalam satu kenyataan berkata, kejadian berlaku sekitar pukul 1 tengah hari semalam melibatkan menara komunikasi milik Melaka ICT Holdings Sdn. Bhd. yang dikendalikan oleh syarikat U-Mobile dan YTL.
Punca kebakaran di menara komunikasi berkenaan bagaimanapun masih belum diketahui dan sedang dalam siasatan.
“Ekoran insiden tersebut, gangguan perkhidmatan komunikasi dan internet dijangka berlaku untuk tempoh beberapa hari di kawasan-kawasan seperti Taman Terendak Permai, Taman Sri Terendak, Taman Bukit Terendak, Taman Pahlawan, Kampung Sungai Udang, Pekan Sungai Udang, RKAT Taman Desa Tun Razak dan Taman Peruna.
“Kerja-kerja baik pulih melibatkan menara komunikasi di Taman Terendak Permai, Sungai Udang yang terbakar sedang giat dijalankan bagi memastikan liputan Internet dan perkhidmatan komunikasi kembali pulih demi kemudahan penduduk setempat,” kata kenyataan itu hari ini.
Sehubungan itu, pihak MCMC telah mengarahkan semua penyedia perkhidmatan terlibat untuk melaksanakan kerja baik pulih pada kadar segera.

Katanya, sebagai langkah sementara, penyedia perkhidmatan terlibat akan melakukan optimization di menara-menara komunikasi berhampiran bagi meminimumkan kesan gangguan.
“Rangkaian komunikasi yang terjejas dijangka akan pulih sepenuhnya selewat-lewatnya pada Selasa minggu hadapan,” katanya. – K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


30 hilang tempat tinggal, rumah teres terbakar
Oleh NIK NUR IZZATUL HAZWANI NIK ADNAN

7 Oktober 2021, 6:13 pm
KEMAMAN – Kira-kira 30 penduduk tinggal sehelai sepinggang berikutan kebakaran yang memusnahkan enam buah rumah teres didiami mereka di Kampung Gong Limau di sini hari ini.
Tiada kemalangan jiwa dan kecederaan dilaporkan dalam kebakaran yang berlaku pada 2.30 petang tersebut.
Penguasa Bomba Zon 2 Jabatan Bomba dan Penyelamat Terengganu, Kasyfi Syahmi Ghazali berkata, kebakaran deretan rumah teres itu dipercayai bermula dari sebuah rumah sebelum merebak ke kediaman jiran-jirannya.
Beliau berkata, kebakaran berjaya dikawal dan tempoh sejam sekali gus mengelak 14 rumah lain yang berada dalam deretan sama daripada turut terbakar.
“Sewaktu tiba di lokasi,empat buah rumah sedang marak terbakar sebelum merebak ke dua buah rumah lain.
“Kebakaran cepat merebak kerana struktur rumah yang tiada pemisah dan bumbung saling bersambung antara satu sama lain,” katanya ketika ditemui di lokasi kebakaran di sini hari ini.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929